Lifan-Z/Chinese-poetries-txt huggingface dataset:
孟园花色璨琼瑰，倦客随春此地回。静院茶瓯浮积雪，深堂香鸭乱真梅。得闲苦厌纷纭事，畏病难禁潋灔杯。但扫晴窗铺大字，更将老眼为君来。
八尺茅茨老竹林，细偿南北故园心。一溪止水清涵月，三日行云薄酿霖。归计欲成犹恨晚，醉愁无赖正伤今。唤回柏子香中梦，屋角秋声乱翠阴。
他年同上楚江楼，花绕春城小谢州。翻手雨云人事改，跳九日月岁光流。霜空暮落能鸣雁，秋水风移不系舟。偶筑一丘邻胜隐，杖笻冲雨亦来游。
寻源探穴上林丘，宛似愚溪柳柳州。树拥千头争地出，江分一股抱山流。阴堂阁雨云生屋，晚浦收潮草泛舟。幽兴未穷留眼力，将鶵结友更深游。
幕上宁容燕作巢，土阶竹屋近诛茅。深行乐地思招隐，早悟危机欲绝交。溪响隔溪来枕面，月光先月到林梢。为官拓落真吾事，何用纷纷更解嘲。
半生来去隔年巢，垂老朝昏一把茅。白酒黄鸡时唤客，碧梧翠竹旧论交。身闲野雁无行迹，妄尽霜林只战梢。賸欲细谈真子喻，谁能戏作少年嘲。
酒邉着语见真情，收拾应须遣六丁。戢戢瓮头堪一醉，栖栖泽畔忍长醒。汤盂茗椀香中泛，药圃蔬畦烛下经。漏尽却随江月去，舞鸥迎我过寒汀。
了无一物可当情，休数行年问丙丁。世事于今浑似梦，醉魂从此不须醒。江流带月分清浊，星汉无云见纬经。酒尽更谋须稚子，坐听潮落响霜汀。
江北江南可避喧，已甘丘壑寄余年。筠梢松盖一区宅，莲叶菱花二顷田。秋到登山更临水，夜归骑马似乘船。醉中不必分乘坠，世事从头一梦然。
世外营居绝点埃，到身无地展全才。行藏曾许当年共，翰墨能从异县来。海上梅花迎岁落，江头桂子得秋开。一樽风月何时对，白髪思君首重回。
累石骊泉十丈围，周遭种柳未成丝。溪童掬水得明月，山客扫花安屈卮。一榼团栾儿女语，四更历落斗牛垂。拦街白叟笑相问，倒着接䍠歌者谁。
卷芦吹散一空云，天面明金挂侧盆。竹柏疏阴浮藻荇，山河清影落乾坤。习家池上酒初漉，越女溪邉花正繁。我醉欲眠归未得，纷纷身外不须论。
生怕微云点太清，箨龙莫作断肠声。余霞到晚铢衣薄，满月当空玉斧成。已结松筠为老伴，不缘蛙黾唤愁生。但令有酒邀田父，矍铄何须更一行。
单练直似御重袍，碧碗冰浆饮尚豪。满载骊珠思薏苡，堆盘马乳说蒲萄。轻雷破远喧鼍鼓，小雨遮空簇猬毛。谁挽天河洗炎酷，冷云凉月助风骚。
此君风致似吾侬，来伴筠翁晚径笻。世味每于谈际断，诗情尤向饮邉浓。溪山寄语能相觅，猿鹤论交肯见从。共𣃁云根结茅屋，自锄菜甲为君供。
物华苒苒竞芳新，六月红渠自作春。走马看花传好句，长梯摘实赖幽人。雨余门巷无留客，月上池台绝过尘。为约龟鱼共清赏，酒香花气两相亲。
杖藜寻胜复中休，不比红尘走燕骝。幽趣未穷随雨断，髙情无尽与云浮。冥冥深树秋犹暗，猎猎新蒲暖更柔。老去行藏甘一壑，不须重广畔牢愁。
词垒新收汗马劳，冲寒意气九疑髙。上书北阙真余事，拄颊西山须汝曹。世虑熏心工制锦，时名唾手看连鳌。哦君賸欲传衣句，为解千牛绿绮袍。
唤起骑鲸玉树埋，江邉琢语亦佳哉。眼看云起山容改，坐觉春随花信来。隔水村深寻径入，系船门窄待僧开。个中有句无人道，更遣丰隆着雨催。
雪涛一苇意雄夸，惯与滩头雁聚沙。年后腊前梅唤客，山南水北竹为家。蓬蒿影里开三径，笳鼓声中听两衙。去住了无忻厌赏，暮年心迹晚林鸦。
月魄哉生望已几，豪华未厌老相随。放疏世故开黄卷，销尽尘心对紫芝。急雨知寒催叶落，断云乘晚截山低。小槽早作酬春计，又是梅花结蘂时。
偶语无人且复吞，昼晴饶睡憩榕根。鸟鸣幽谷何妨静，花发深林只自繁。逸思共怜居有竹，清阴谁伴酒盈尊。非关兴尽回船急，剥啄那知客至门。
未挂丹题雁塔中，重来溪上觅筠翁。相期老眼横摇碧，莫着征衫走软红。得失漫嗟蝉翼重，才名合见马群空。三年小试惊人手，未信朱衣也不公。
飞花无数上衣裾，孤闷须凭酒破除。翻手作云伤往事，转头如梦欲捐书。但知甘苦同薇蕨，不问辛勤有屋庐。后日锦衣行昼里，肯来盘谷饭溪鱼。
少年正堕尘网中，晚岁臭味商山翁。避喧苦厌俗眼白，得酒径借衰颜红。半生事业一经足，是处生涯四壁空。故人白髪音书断，倾盖交情独见公。
黄尘工染寒士裾，造物不与相乘除。君愁尽写杜陵句，我老欲作嵇康书。何门真是万人敌，近事不闻三頋庐。端知驽马恋栈豆，水激自有溟南鱼。
一丘一壑半生中，旁舍小儿见老翁。归来赋就晚迳绿，醉时歌罢春灯红。壮心欲尽孤云薄，昨梦不留寒月空。茗碗粥盂能事毕，四三朝暮付狙公。
北窗欹卧风引裾，静看燕雀沿阶除。攀缘已断螘旋磨，结习尚存鱼蠧书。一区未办扬雄宅，驷马不过渊明庐。苍松翠竹湖邉趣，至乐岂在真知鱼。
偶坐松根送落晖，竹风零露湿人衣。乱萤点水只自照，宿鸟赴林犹并飞。玉塔微澜秋月吐，澄江净练夜潮归。好山不负平生约，故傍吾庐翠作围。
老竹抽萌便出林，焉知来者不如今。但看杞梓终成栋，不信潢污解作霖。久客谩撩苏子恨，中流应动祖生心。乘桴从我君休叹，政恐功名苦见侵。
力破愁城觅醉乡，苏凫阮屐共行藏。觧吟疏影思和靖，忍见夭红似洛阳。禅客缓催梅子熟，骚人正咏牡丹芳。酬花但促传杯手，冰炭君休置我肠。
唤客班荆杂乱言，雀罗成日罢张门。自缘贫病无过辙，可是疏慵不出村。阮子何人对青白，韦郎几日寄寒温。北枝留得瑶香在，更约文尊此地论。
曾倚沉香作好妆，竹篱茅屋肯深藏。天寒翠袖留空谷，岁晚长眉闭上阳。投辖尚能来好事，着鞭应恐并余芳。广平赋罢诗肩瘦，不为梅花恼石肠。
寒花入眼乱纷纷，髙卧袁安雪塞门。春透交枝才照座，风摇断萼已飘村。返魂香细宁辞折，自暖杯深不待温。为约竹君同我老，交情此外更谁论。
云间幽好许谁参，十亩林园拥舍南。隐几献花真不二，举杯邀月但成三。着鞭有路非吾乐，弹铗无求只自甘。吾亦营巢老深竹，肯分华榜共名庵。
一壑翛然听雨眠，君来着语破云烟。肯随鸥狎清江上，欲趁鸿飞白日邉。童子不应多一指，学人正自少三拳。急行啖蔗逢佳境，春笋出林啼杜鹃。
作伴仙翁觅转春，净坊俱现宰官身。兰亭梦想如三月，莲社追游少一人。雨磴劳君鸣屐齿，风轩为我扫衣尘。应怜野老闻韶后，旋束蔬肠学练津。
毗耶香饭壑源春，午枕聊分百亿身。旋落涧泉髙下语，自鸣山鸟送迎人。云山往岁真成癖，觞咏一时俱绝尘。已办归途踏山暝，试扪髙壁上星津。
麦秋数尽稻花春，六尺茅茨百懒身。散策崎岖聊永日，系舟剥啄定幽人。关心有念真形役，过眼无根俱客尘。肯着青鞋从我老，阿香径遣断归轮。
蛇径回环织女机，足间欹石碍云飞。西风短髪欺乌帽，落日清尊走白衣。病眼逢山寒水净，妄心更事远烟微。扫除磊磈装怀地，为载千岩万壑归。
来辕去棹亦劳劳，晚岁丘园避俗陶。问事不知三语掾，阅人无意九方皋。交论金石穷犹见，诗得江山老更豪。清梦摠能追蜡屐，雨声偏傍夜床髙。
蕙櫋兰橑湿青红，衡岳湘江一望通。晓日云烟随几杖，春风花草近房栊。赤松未结忘机伴，绿野聊从避俗翁。更欲将心何处尽，山河全露妙明中。
庭前兰玉走斑衣，堂上埙箎乐寿卮。永昼牙籖纷简帙，深庭豹尾卧旌旗。笑谈自有江山助，勋业从来草木知。许国尚余忠鲠在，此心还与岁寒期。
不寄斜封岁已余，那闻异县更移居。羁怀易动野马也，归梦自成胡蝶与。有宅一区如子少，受薪十束见予疏。摇知富有千头橘，奉乞当年种树书。
云屋潭潭百尺余，入帘燕雀贺新居。人皆役役何为者，君独欣欣而乐与。卮酒觅懽那得再，筒诗传恨未全疏。绝交定笑嵇中散，雁足来时肯系书。
天上星郎骑省孙，兴随孤月到无垠。浮槎夜入鱼龙宅，横竹秋生海岳云。控鲤丹成终独往，骑鲸仙去杳难群。纷纷世上知君少，画茟犹能续异闻。
何人着脚傍岩幽，好事无过竹务猷。妙语径追盘谷序，轻舟独信剡溪流。牛刀小试知多暇，鹤板迟来坐不谋。欲寄一行安否问，朔风羁雁正淹留。
世路人心比太行，此君真可共徜徉。霜凝劲节明朝坞，月落寒梢散夜堂。可但七人供笑咏，要令千亩作阴凉。只愁卷地西风里，幽梦圆时与子妨。
觌面峰峦碧障天，东方精色破昏烟。草头露下元无雨，衣角风生径欲仙。行树排宵髙展画，孤云挂壑薄披绵。寸田暂喜捐尘虑，不着蒙庵一缕禅。
乾坤渺渺一浮尊，万象分明水四滨。虎脊横空山作队，鱼鳞倒影海成纹。老僧诗罢闲欹竹，幽士余斋正卧云。妙现镜中无一事，世间从此罢挥斤。
鸿鹄不作三年飞，乘秋逸兴髙九疑。去寻岩桂香中路，趁得御柳风前期。青钱立登天上选，黄绢共赏人间辞。汉庭第一公家事，平步凌云要及时。
与世浮沉半醉醒，结庐人境昼常扃。微吟松竹风无定，着色峰峦雨乍经。方簟北窗身是梦，瘦藤斜照影随形。岂无曳尾泥中计，政恐肠刳不自灵。
病余真是独醒人，还在僧窗自在身。竹杖芒鞋寻胜趣，斋盂禅板悟前因。江山臭味如相觅，猿鹤家风愿卜邻。更有髙人来着语，交游不怕白头新。
公余自种南阶竹，好事风流今未闻。但得七人来结友，何须千亩比封君。风梢不定微藏日，雨叶初干薄带云。自是甘棠人爱惜，不忧寒谷遇樵斤。
断取方壶壮郡壕，钩连野色上亭皋。星移日转天容丽，江净山明地轴髙。下榻筵宾供歗咏，凝香罢寝助风骚。使君八九吞云梦，小展风烟遗我曹。
山上非烟霭四隅，山前粳稻绿成区。留云有计低檐额，得月从多彻户枢。直是春台熙远族，聊为夏屋试宏图。公来日出千林迥，却笑新亭咏小湖。
不见三秋若望霓，寒亭今得共攀跻。眼中远树两行直，脚底孤烟百尺低。幻出璜台辉旧观，旋安银榜快新题。细听屋角风云聚，谁谓天髙不可梯。
丈人手笔与仙通，点化虚无若转蓬。妙寄千言千嶂外，全收万象一檐中。深堂细篆观澄水，落日危栏数去鸿。更压小槽囊古锦，共临髙处待春风。
得意那知行路难，板舆行处蜀江邉。慈颜未拜心先往，乐事乍闻人共传。新制衣裳文锦縀，重颁雨露间花笺。回思三十年中恨，长愿儿生有母怜。
出门忽见鲤城市，脱尔宁捐一粒赀。就使烹鲜真可口，谁能结网更临池。斜风送浪回頳尾，浅水平沙走素鳍。勿谓寰中底么魔，三生恩怨不能欺。
寄语沙头不下鸥，诗翁新葺面江楼。早知世事翻覆手，更觉人生起灭沤。念尽不应书咄咄，身闲何用榜休休。径须来结忘机伴，春水浮天不系舟。
林影横榰折脚床，禅翁唤我坐斜阳。诸天共说无生话，万壑同薰不尽香。茗椀泛云醒远目，藜羹煮玉闹枯肠。逢人若问峰头事，翠竹阴中菊正黄。
柏子香中闭净坊，为君着屐弄秋阳。老来见事如无事，节里随乡且入乡。但可炊糜倾兔褐，何妨撚菊泛鹅黄。九仙坐想群贤集，不数龙山事渺茫。
横山留我正青眼，不是归心久更微。病后团蒲随地隐，望中落木故园稀。一区已办云为盖，四壁但从山作围。不厌是中无一物，径来相就老禅扉。
霜髭病起若相侵，销尽平生未了心。一事关身俱是梦，万缘弹指已非今。月林清影元无定，山路幽香不可寻。唤取汤休共清夜，静听帘雨写鸣琴。
老翁更事几河沙，苦爱溪头管物华。种竹成林心未足，买船载月思无涯。黄莺唤友非多事，白鹭窥鱼更可嗟。念子蓝舁晚山里，可能来共拾余霞。
两公精意与神交，平地能令水满篙。云气远收晴嶂合，雨声偏傍夜床髙。辘轳未暇分甘井，舴艋应知避怒涛。愿受一廛须及早，秋成犹得饱儿曹。
老去逢时秪自惊，春风三过小长汀。壮心更事已全白，短髪耐愁犹半青。酿雨山云昏败屋，唤晴风竹响寒厅。干戈南北归无路，付与身随水上萍。
得句情怀胜好官，敢穷笔力谩追攀。清新气味经三沐，煅炼工夫到九还。自是吟邉有丘壑，不因行处在江山。凭君倚马移东道，为促金钗理鬂鬟。
倚剑悬弓默运筹，终令敌国寝戈矛。八年楚业守归汉，三万齐封不愧留。壮岁早从黄石计，功成却伴赤松游。当时不与人间弃，应有文风静九州。
矫矫长虹枕海腰，波臣守护敢倾摇。东西地尽惟逢水，早晚人归不碍潮。静夜鱼龙出宫阙，清江牛女上云霄。诗人谩诧鲸鲵句，功比吴松百倍乔。
君休更问小行年，浮水虚舟已信缘。拂袖家山须及早，着鞭春色已输先。吾庐竹暗闽山月，别墅花迷浙步船。欲学少陵闲事业，晴窗点检白云编。
活人忧国见平生，晚节临危志益明。汉仗尘深远宫阙，胡裘风急半公卿。千人致招竟不起，万户封侯却似烹。暮晋朝梁真可忍，纷纷蝼蚁尚偷生。
祸基媒孽自燕秦，抗议如公有几人。军旅未闻焉用试，豺狼不噬岂宜亲。求鱼缘木谩蠧国，曲突徙薪翻殒身。才大言深古难用，忠良千载恨常新。
世路狐狸正急贤，并游长恐着鞭先。龚黄政术江湖上，贾马声名雨露边。白髪空违三釡养，青衿独抱一经传。伤心才大难为用，不为酸风亦泫然。
金兰臭味百年期，生死那知歘两岐。路断束刍难寄恨，封成挂剑谩传悲。向来不诵凌云赋，此日休歌薤露诗。自愧千秋负良友，剩留清泪与君垂。
男儿死尔未应悲，可惜胸中尚有奇。绝域英声宜早岁，楚庭高议补明时。壮怀自感中流楫，旧爱今存岘首碑。天独不能遗此老，盖棺两鬓未全丝。
弱冠论交老更坚，平生风义想前贤。银峰告政一千里，雁塔联名四十年。漫许赤心酬雨露，终成白髪傲林泉。酸风送子寒山暮，鸣壑摇松亦泫然。
拾芥声名早岁驰，白头有蕴未全施。向来茂草无留讼，是处甘棠有去思。才术旧闻优少赣，交游賸欲赖当时。谁知沱水歌来暮，翻作西城薤露诗。
蔼蔼声华万耳闻，可凭诗礼大于门。浮云终负三余学，流水难追九逝魂。朝有青衿怀旧德，室惟黄卷富诸昆。生平不对论文酒，空使清𫓪比涙痕。
独秀声名楚水东，妙年腾达俊游中。文昌寓直风云近，神武归来猿鹤同。居士人非禅板寂，少微星暗宝函空。知心不必悲生死，欲向何方觅是翁。
三生曾结在家因，半世相从渐老身。曲几团蒲分夜静，斜风细字寄情亲。伯牛命矣元非病，桑户嗟来已反真。我亦无心趁哀乐，每怀前事一伤神。
弱冠声名翰墨场，一官小试活人方。二王宾客推清介，半刺规模与善良。可但仁风薰晋鄙，犹怜奇节老阌乡。康宁寿考犹余事，兰玉阶亭久更芳。
仙李盘根远更芳，妙龄双桂看翺翔。绣衣俗美澄清效，墨绶民安恺悌方。东合挥金欢上客，春田种玉燕诸郎。年高七十通朝贵，賸馥犹令毕万昌。
老子何因一念差，肯将簪绂换袈裟。同参尚有满路在，异世犹将逊老夸。结习未忘能作舞，因缘那得见拈花。却修净业寻来路，澹泊如今居士家。
久闻胜地有莲宫，乘兴来游杖瘦筇。庭老樛枝翠璎珞，地生并蒂玉芙蓉。飞仙何意来题柱，开涧当年想鬬龙。归骑回看楼阁处，云深隐隐度疏钟。
一百二十日禁足，三十五日在外走。熨斗煎茶铫不同，泥牛解作师子吼。今朝法岁已周圆，拈得鼻孔失却口。以大圆觉为伽蓝，七七依前四十九。
衲僧相见莫疑猜，布袋结头今日开。露柱著衫南岳去，灯笼脱帽上天台。只有云门木上座，终年无去亦无来。有时独靠古屏畔，觑破门前下马台。
彻骨彻髓道一句，三要三玄绝遮护。竺干四七例皆迷，震旦二三浑未悟。我说是言非正邪，当机觌面休回互。殷勤为报云台公，俊鹰不打篱边兔。
三世诸佛不知有，老老大在外边走。眼皮盖尽五须弥，大洋海里翻筋斗。狸奴白牯却知有，瀑布不溜青山走。堪笑无端王老师，错认簸箕作熨斗。
此庵非小亦非大，堪笑石头空捏怪。不知法界即此庵，彊谓此庵含法界。而今欲识住庵人，万象之中独露身。妙喜为写此庵榜，要与太虚为近邻。
未点先行不唧溜，不拨自转已出丑。那堪更鼓两片皮，岂止凿空开户牖。火中木马空嘶鸣，水底泥牛谩哮吼。用禅用禅听我言，拶到悬崖须放手。
人言棒头出孝子，我道怜儿不觉丑。长芦长老恁么来，妙喜空费一张口。从教四海妄流传，野干能作师子吼。孰云无物赠伊行，喝下铁围山倒走。
肩担一条吉撩棒，棒头挂双破木履。尽力撮却布袋口，不知里许有甚底。落落魄魄闹市行，藞藞苴苴没羞耻。龙华会上若逢渠，定与椎落当门齿。
凛凛孤风世所稀，碧眸炯炯电光辉。贫儿示与衣中宝，富者教伊赤体归。毒手惯曾烹佛祖，洪𬬻常用大钳锤。小根魔子还知否，此是吾家真白眉。
这汉一生空倔彊，偏向人前放软顽。涅槃路上栽荆棘，解脱门前紧著关。不别法身三种病，岂识楞严义八还。谩把少林在孔笛，等闲吹过汩罗湾。
邹搜敛似天烝枣，轻轻触着便烦恼。身着如来三事衣，口中谤佛法僧宝。从来纤芥不与人，一毫不就他人讨。蓦然合眼入黄泉，定须聒噪阎罗老。
雨余山色一番新，物态民情若遇春。正好凭高飘逸兴，便教避世出红尘。再登云外通天路，就见岩中慕道人。俯仰熙和都得意，心欢手舞喜逢辰。
良时渐近一归新，人物熙熙乐此春。石磴屈盘登绝顶，岩高虚寂断纤尘。登临疑是壶中景，谈笑真同物外人。可是英灵招隐逸，芳名千载起兹辰。
当暑都忘畏赫曦，游观邂逅得心期。咸其自尔从天造，贲以人为特地奇。风露乍凉秋至后，林峦散影月明时。朱轓好事留佳客，大醉高岩许镇随。
岩深树绿春长在，岩暝雨霁云初归。天爱护持有神物，蛇去因果无狐疑。石田药臼谁与刻，香山乳窦苔生衣。未问城南阆州比，此景自是寰中稀。
郡务装怀日晷催，东园未睹一枝梅。从容后赏输先见，汩没尘劳恨阻陪。待雪最宜寒艳坼，迎春会有暗香来。怅然归棹匆匆去，徒使临风忆共杯。
声名凛凛动寰区，忠义存心老不渝。奋不顾生惟尽节，虞无遗策悉嘉谟。独提南服三千旅，首冒重围万死涂。时事已更身已逝，惟将阴德付鹓雏。
松萝深处有神天，小刹何妨纳大千。挂塔定知宣久住，歌吟何幸得流传。袖中出简聊应尔，门上题诗岂偶然。顾我未除烦恼习，与师同结未来缘。
岧峣台岳镇东陬，地近行都委寄优。就付金庭老宫使，曾持虎节古扬州。行春想见勤宣布，访古无因预唱酬。我诵甘棠增感慨，愿公封殖表前修。
皖岭潜溪已厌观，此行更赏浙东山。云开天姥极清旷，雾暗石桥穷险难。年德俱高真召杜，风情未减眷樊蛮。侧闻侍从多虚位，宁许耆英便赐闲。
平日郊邱事口谈，今朝相祀列星参。大裘衮衮冕升南陛，小次龙床近午龛。韦杜去真尺五，嵩神祀圣似呼三。清都佩玉人归后，尚听笙镛万谷酣。
招携共到习家池，云水为裳芰制衣。鱼戏轻舡浮枕簟，鸥随落日下汀矶。岸巾已得杯中趣，横吹如从天外飞。野性每来应未厌，骊驹宁复赋言归。
公余吏隐创新亭，野阔云低叠素屏。风动荷香翻偃盖，日摇波影散疏星。望穷南亩千重绿，坐久西山数点青。更待晚凉蝉乱噪，与君散策试同听。
一番新雨洗华亭，四面晴天倚翠屏。并秀采莲舒嫩脸，孤飞白鹭带残星。披襟骤觉登仙乐，倚槛犹疑倒影青。横笛晚来声更好，龙吟泓下亦时听。
萧然颜巷复谁堪，竟日潜心到五三。载酒未妨从靖节，围棋端不羡羊昙。逢人倾倒群儿笑，落笔纵横四座惭。旧学青箱知未替，更将新律付诸男。
新秋爽气溢长空，弦诵低昻月映栊。济济青衿成鲁变，洋洋泮水咏洙风。群儒篆刻空章句，百氏纷纭赖折中。何日拔才空冀北，如今高誉满山东。
皎皎清波满四空，疏林散影弄朦胧。援毫欲赋阳台梦，振袂欣乘玉宇风。已觉素秋来席上，却疑仙景落壶中。凌云未许攀仙桂，卧看冰轮没汉东。
一方明月落长空，万里余辉鏁玉栊。蝉韵啾啾来远木，槐云袅袅弄清风。共邀载酒陶彭泽，走访谈经戴侍中。景物萧然无限思，靓妆应许过墙东。
泮宫深闭绛帷空，摇想佳人照绮栊。闲倚画屏怜永夜，懒摇纨扇引凉风。直疑令史归天上，犹想阳台入梦中。展转觉来无一事，日摇槐影桂窗东。
皎皎虚堂带月清，金风入律露华明。潘郎寓直生秋兴，韩子长歌忆短檠。惊鹊绕枝巢未稳，幽虫寻砌隐余声。却嫌诗思撩归梦，数尽髙城长短更。
扰扰浮名绊此身，相逢樽酒眼还明。君如俊鹘方抟翮，我似弯弓不受檠。弱植幸容依玉树，新诗尝喜掷金声。他时会致青云上，莫厌卑栖岁屡更。
秋堂襆被有余清，骤喜秋光泼眼明。帘外月华筛碎玉，床头萤火当长檠。直嫌唧唧秋虫响，且听琅琅弦诵声。善教尚烦留滞席，朝恩未许便归更。
甘雨初匀岁事时，冥冥造物本无私。绿云卷地薰风细，翠浪翻天晓露滋。已见郊原深没马，预欣场圃积如坻。从来令尹忧民切，短句聊凭一解頥。
朝廷庶事备成康，郡邑承风底事忙。要使幅员无旷土，始知冀北有留良。疏狂似我徒劳耳，术业如君讵易量。奔走幸容陪笑语，每观醉墨屡琳琅。
薰蒸和气浃丰年，羸老欣闻诏令宣。疾恶如雠知劲节，清言有味乐推贤。却嫌松菊荒三径，故乞丝纶下九天。欲识邦人思厚德，四郊草木亦依然。
汪汪万顷浸清波，千里旁渐惠泽多。化比宋均方渡虎，瑞同黄霸自生禾。盘根治剧观游刃，破胆投奸去宿疴。已有讴吟喧井邑，更传佳句似阴何。
藉藉声名自妙年，优优惠化咏来宣。宁夸衣锦光前牒，便拟挥金继昔贤。秀句屡同歌白雪，髙标犹幸视青天。自惭不得陪驺御，空想余风尚凛然。
一麾聊复散余波，才比淮阴益办多。千里宣威憺夏日，三年种德敛秋禾。如纶忽听颁新渥，勿药还欣已旧疴。却恐九重思治行，蒲轮它日竟如何。
南宫三日仕非轻，湖海归来一草亭。誉袭芝兰方冉冉，节髙松柏独青青。仁风已播袁宏扇，素尚行须毛玠屏。岂待期年归报政，人占此地有台星。
荘周蝴蝶梦魂轻，盘谷家山有旧亭。下笔未能工嫓白，折腰何敢望纡青。思鱼此日空弹铗，误墨他年点画屏。寂寞草玄绳户闭，犹堪归伴少微星。
五月黄尘去传轻，褰裳几处宿邮亭。共知向日输心赤，莫叹微霜点鬓青。每傍重霄求宝剑，欲令新木作枯屏。流传賸有风骚句，摇想群公若会星。
恩分千里赏犹轻，好建精思李柏亭。日映冰壶融皎洁，风临玉树发葱青。高名竞慕蒲葵扇，雅操宁施刻镂屏。梦得惠连春草句，虚传李白是金星。
气盖千人一羽轻，九霄丹鹤唳华亭。姓名已入金瓯覆，留滞休嗟银印青。彩笔掞天摛丽藻，高标插地见长屏。盐梅他日从人望，商说何功比列星。
圣代勤民岂外轻，声名今已播边亭。风摇铃阁终晨静，雨鏁棠阴满地青。赐表殊功宜冕服，荣分从吏亦缇屏。如公学问留闲郡，东壁何人应二星。
十年尘土坐才轻，五斗犹堪佐县亭。鼎贵敢歆新绶紫，固穷唯有旧毡青。已甘终作轮囷木，未忍翻同屈曲屏。犹喜膺门被容接，常瞻郎位蔚然星。
银钩落纸彩毫轻，醉写新诗入禁亭。学擅儒宗穷壸奥，文摛墨妙炳丹青。亲承零露如金掌，密蔽冲风似宝屏。雅意未须嗟出守，宵衣方念庶民星。
九万鹏程举翮轻，蚤年高誉满江亭。曾分兰省趋墀赤，行从荷囊拜琐青。雅度最宜锵玉佩，精忠不用绿沉屏。欲令行部襜帷去，要使人争识景星。
久嗟留滞压丛轻，桃李无言向野亭。展骥始应流汗赤，登龙早见出蓝青。三余共对贤人酒，四野欣瞻别驾屏。何日蒲轮趋加节，便看两两映魁星。
半刺同流寄未轻，勤劳每念离乡亭。髙怀不羡貂蝉贵，丽句还酬玉案青。字买千金休择笔，才兼三绝好书屏。独惭后学波澜狭，明月舒空映小星。
淮阴当日少年轻，官舍浑如寄旅亭。十载凄凉甘组绿，三冬讽诵伴灯青。才非徐孺惭悬榻，谄异陈咸岂触屏。独幸亲逢陶谢手，每观一字并华星。
佐县三年敢意轻，掾曹还许暂平亭。齿延屡醉争扶白，嗣响非工愧取青。自此浮鸥容海浪，幸同驯鹿傍车屏。从今已恐终更去，怅望参商是别星。
使轺问俗画轮轻，五马张筵驻驿亭。他日恩荣封诏紫，伫看蹇谔伏蒲青。才能并赐龙文剑，勋业同分云母屏。太史已书贤者聚，荀陈此地仰华星。
暂来征骑出阇𬮱，却棹扁舟下小津。飒飒西风如送客，萧萧晚雨欲留人。一年踪迹无停日，千里羁游又远亲。为问篙师从此去，定知几日到东秦。
溯水秋风扬短棹，穿林落日系孤舟。心清乍喜离嚣俗，野旷翻疑动旅愁。归雁高飞云杳杳，幽虫夜语草悠悠。此间景物君知否，即是潇湘一片秋。
理棹频看溪水分，岸移不觉转孤村。渔翁醉卧滩沙穏，樵子行歌岸草昏。白鹭成行低欲落，清蝉无数断还闻。自将野色幷秋色，都付诗魂与醉魂。
山云漠漠水溟溟，千里拏舟似叶轻。乍喜晚光偏照耀，却嫌秋色太分明。疑人鸥鸟看来熟，𣨼客荷花望处平。佳景直须乘兴入，蚤催风伯送吾行。
阻风三日不舂粮，浪逆篙横未到庄。碧水赖知饶夜月，青山已复下残阳。每吟秋兴空多泪，欲赋西征细作行。行止定非臧氏力，艰难险阻自须尝。
移种疑从紫府仙，世间凡草护芊眠。味高石蜜甘居下，效捷灵芝愧在前。玉𩊓并标官焙印，月团犹带御炉烟。年来海宇皆知愧，却笑神农未解煎。
吏隐从人号懒仙，一瓯常及日高眠。要令万卷浇胸次，便觉三山到眼前。客至不须樽有酒，家贫肯厌突无烟。清泉近在南山麓，珍味殊胜渭水煎。
不但蠲烦起醉仙，能令古莽失多眠。春风乍拂千岩上，晓雨初沾百草前。绛缕缝囊包紫璧，玉尘凝碗照清烟。今人嗤点前人拙，未肯须依古法煎。
仰望群公若会仙，贪论茗饮未安眠。冥搜往往游尘外，得句时时在枕前。夜漏讴吟清彻骨，晴窗挥染净无烟。中秋风月佳辰近，应把云腴对竹煎。
殷勤当日植文槐，志在经纶世岂知。古柏空传武侯庙，甘裳争诵召公诗。颓颜共惜成陈迹，厦屋初欣敞旧规。岂但一时追盛事，髙名从此看双垂。
郁郁庭柯已百年，相传勿翦岂徒然。曾栖鸾凤枝条耸，直傍云霄雨露偏。彩制乍惊增昔构，佳名还喜契台躔。故知异日思遗爱，争指新堂说二贤。
一见奇葩泼眼明，两川风物寄争新。十家京洛供长日，万朵东秦照暮春。谛视尚疑倾国女，醉吟犹付谪仙人。定知不是无情物，为有真香暗度频。
紫檀刻蘂香初吐，红粉匀葩色正新。孤艳最宜微带雨，众芳谁复与争春。无端应恨风惊叶，不醉却宜花笑人。从此径须连夜赏，绕阑百匝未为频。
如酥小雨压芳尘，曲槛重来花更新。莫怪东风钟异美，独将仙种殿余春。愧非阿母池邉客，喜见阳台梦里人。犹恨此生输蛱蝶，偷香抱蕊往来频。
莼菜鲈鱼意未疏，归来端为忆吾庐。纵谈衮衮皆忘倦，豪气飘飘尚不除。赖有一经如长孺，休嫌四壁似相如。小窗宴坐无余事，门外频听长者车。
平生贵异不谋身，率道恂恂范伯孙。巷有青衿来问道，家无赤脚可应门。抗章曾叩苍龙阙，谠议终开白兽樽。见说晚闻多妙教，悠悠浮世更堪论。
传闻公退集群英，共惜残春到野亭。髙柳半天成翠幄，摇峰插地作长屏。应怜旷寂嚣尘绝，更觉萧疏物象泠。顾我阻陪车马客，空吟河畔草青青。
淡荡春溪带晚城，胜游此地继兰亭。风摇波面琉璃簟，雨洗山光翡翠屏。举酒莫辞归酩酊，垂纶聊复向清泠。曾须踏月重追赏，要看林烟共罩青。
数子声华久绝尘，更将诗律闘清新。烂如晓日铺红锦，穆若薰风泛绿苹。王谢由来多大手，何刘那得比斯人。从今海内传流遍，在处常应护鬼神。
侧身西望涕沾翰，黄菊丹茰又满阑。遍插定应怜我远，从游谁复尽亲欢。年过骑省悲秋易，贫似司空乞酒难。何日故园鸣雁侣，醉归松竹挂衣冠。
相逢晚岁莫情疏，径欲连墙卜并居。苦学羡君诗有味，固穷怜我食无余。从容杯酒频挥麈，斗薮尘埃喜振裾。闻道谈言过辅嗣，故应回首万浮虚。
叹息朝廷记忆疏，未闻平子赋闲居。穷经岂但论糟粕，乐道宁能逐腐余。已觉烟霞亲几杖，不教尘土污簪裾。客来强起谈名理，寂寞茅斋尽日虚。
天扶宝运世兴王，庆陋猗兰入画堂。千载后观周礼乐，万邦摇奉舜衣裳。北门骄子常输賮，南极老人方效祥。试向红云瞻魏阙，侍臣应上万年觞。
流虹启圣际千年，湛露洪恩下九天。腾踏欢声来击壤，氤氲瑞色散非烟。已赓圣代中和颂，更草前贤封禅篇。四海岂知蒙帝力，春台此日倍熙然。
千秋从昔庆嘉名，四海而今贺太平。十里旌旗明晓色，万家弦管被新声。五云已逐阳乌现，百兽方随仪鳯鸣。更喜簪绅趋燕衎，南山祝圣愿同倾。
九重丹诏锡恩荣，袅袅秋风卷旆旌。藉甚搢绅争颂德，烂然衣锦得徐行。一钱选受群翁送，三径归来万事轻。宣室异时思贾傅，蒲轮应复召枚生。
熙然伏运庆当千，初见箫韶被管弦。况际轺车临乐国，更张绮席会群仙。欢声已逐铿锵奏，和气方随律吕宣。何日九重颁召节，好从鹓鹭听钧天。
清时乐事昔难逢，曦御初移昼景融。麦秀两岐翻翠浪，槐阴四面舞轻风。挥余玉尘谈无倦，醉倒金罍酒屡空。髣髴已闻颁鳯诏，朝来喜气满城中。
十年乡校叹蹉跎，一日皇恩尽网罗。别去谓宜登上第，归来还复遇沉疴。秋风但结原鸰恨，晓露空闻蒿里歌。荣愿未酬身已殁，平生稽古竟如何。
一官不办作生涯，几见秋风卷岸沙。宋玉有文悲落木，陶潜无酒对黄花。天机衮衮山新瘦，世事悠悠日自斜。误矣载书三十乘，东门何地不宜瓜。
翩翩飞蛾掩明烛，见烹膏油罪莫赎。嘉尔萤火不自欺，草间相照光煜煜。却马已录仙人方，映书曾登君子堂。不畏月明见陋质，但畏风雨难为光。
北风掠野悲岁暮，黄尘涨街人不度。孤鸿抱饥客千里，性命么微不当怒。梅花欲动天作难，蓬飞上天得盘桓。千里卧木枝叶尽，独自人间不受寒。
经岁柴门百事乖，此身只合卧苍苔。蝉声未足秋风起，木叶俱鸣夜雨来。棋局可观浮世理，灯花应为好诗开。独无宋玉悲歌念，但喜新凉入酒杯。
雨师风伯不吾谋，漠漠穷阴断送秋。欲过苏端泥浩荡，定知高凤麦漂流。檐前甘菊已无益，阶下决明还可忧。安得如鸿六尺马，暂时相对说新愁。
天公嗔我眼常白，故著昏花阿堵中。不怪参军谈瞎马，但妨中散送飞鸿。著篱令恶谁能继，损读方奇定有功。九恼从来是佛种，会如那律证圆通。
二十九年知已非，今年依旧壮心违。黄尘满面人犹去，红叶无言秋又归。万里天寒鸿雁瘦，千村岁暮鸟乌微。往来屑屑君应笑，要就南池照客衣。
十月北风催岁阑，九衢黄土污儒冠。归鸦落日天机熟，老雁长云行路难。欲诣热官忧冷语，且求浊酒寄清欢。孤吟坐到三更月，枯木无枝不受寒。
暂脱朝衣不当闲，澶州梦断已多年。诸公自致青云上，病客长斋绣佛前。随意时为师子卧，安心懒作野狐禅。炉烟忽散无踪迹，屋上寒云自黯然。
年年春日寒欺客，今日春无一半寒。不觉转头逢岁换，便须揩目待花看。争新游女幡垂鬓，依旧先生日照盘。从此不忧风雪厄，杖藜时可过苏端。
宦情吾与岁俱阑，只有诗盟偶未寒。鬓色定从今夜改，梅花已判隔年看。高门召客车稠叠，下里烧香篆屈盘。我亦三杯聊复尔，梦回鹓鹭出朝端。
黄纸红旗意未阑，青衫俱不救饥寒。久荒三径未得返，偶有一钱何足看。世事岂能磨铁砚，诗盟聊可歃铜盘。不嫌野外时迂盖，政要相从叩两端。
黄鸡白日唱初阑，便觉杯觞耐薄寒。坐上客多真足乐，床头易在不须看。更思深径挼红蕊，政待移厨洗玉盘。苦恨重城催兴尽，归时落日尚云端。
墙头花定觉风阑，墙外池深酒亦寒。马健莫愁归路远，诗成未许俗人看。钓鱼不用寻温水，濯发真如到洧盘。一笑得君天所借，尊前无地著忧端。
诗情不与岁情阑，春气犹兼水汽寒。怪我问花终不语，须公走马更来看。共知浮世悲驹隙，即见平波散芡盘。得一老兵虽可饮，从今取友要须端。
衮衮诸公车马尘，先生孤唱发阳春。黄花不负秋风意，白发空随世事新。闭户读书真得计，载肴从学岂无人。只应又被支郎笑，从者依前困在陈。
足钱便可不须侯，免对妻儿赋百忧。一笑相逢亦奇事，平生所得是清流。谈天安用如邹子，扫地还应学赵州。南北东西底非梦，心闲随处有真游。
千首能轻万户侯，诵君佳句解人忧。梦阑尘里功名晚，笑罢尊前岁月流。世事无穷悲客子，梅花欲动忆吾州。明朝又作河梁别，莫负平生马少游。
平生张翰极风流，好事工文妙九州。灯里偶然同一笑，书来已似隔三秋。林泉入梦吾当隐，花鸟催诗岁不留。安得清谈一陶写，令人绝忆许文休。
四岁冷官桑濮地，三年羸马帝王州。陶潜迷路已良远，张翰思归那待秋。病鹤欲飞还踯躅，孤云欲去更迟留。盍簪共结鸡豚社，一笑相从万事休。
大难词源三峡流，小难诗不数苏州。了无徐生齐气累，正值宁子商歌秋。鹄飞千里从此始，骥绝九衢谁得留。岁晚烦君起我病，两篇三叹不能休。
一欢玄发水东流，两脚黄尘阅几州。王湛时须看周易，虞卿未敢著春秋。不辞彭泽腰常折，却得邯郸梦少留。有句惊人虽可喜，无钱使鬼故宜休。
梦中与世极周流，错认三刀是得州。拟学耕田给公上，要为同社燕春秋。囊间已办青芒屦，桑间想闻黄栗留。傥有幽人咨出处，为言无况莫来休。
毛颖陈玄虽胜流，也须从事到青州。重吟玉树怀崔子，欲唱金衣无杜秋。官柳正须工部出，园花犹为退之留。篮舆自可烦儿辈，一笑来从樾下休。
不见圆机论九流，纷纷骑鹤上扬州。令之敢恨松桂冷，君叔但伤蒲柳秋。汝海蛇杯应已悟，襄陵驹隙竟难留。来牛去马无穷债，未盖棺前盍少休。
七孔穿针可得过，冰蚕映日吐寒波。练飞空咏徐凝水，带断疑分汉帝河。川后不愁微步袜，鲛人暗动卷绡梭。才高下视玄虚赋，对此区区转患多。
茂林当日映群贤，也唤畸人到席间。弃我便惊车辙远，怀君端合鬓毛班。梦中犹得攀珠树，别后能忘倒玉山。遥想诗成记来日，笔端风雨发天悭。
高人主簿固非宜，天马何妨略受鞿。会有梅花堪寄远，可因莼菜便怀归。相如未免家徒壁，季子行看嫂下机。且复哦诗置此事，江山相助莫相违。
路断赤墀青琐贤，士龙同此屋三间。愁边潘令鬓先白，梦里老莱衣更班。欲学大招那有赋，试谋小隐可无山。一钱留得真堪笑，未到囊空犹是悭。
木枕蒲团病更宜，从教恶少事鞍鞿。元无王老又何怨，不有曲生谁与归。六日取蟾乖世用，三年刻楮费天机。只应杖屦从公处，未觉平生与愿违。
借屋三间稍离尘，携书一束谩娱身。客居最负青春好，世事空随白发新。造化小儿真薄相，市朝大隐亦长贫。独无芋粟供宾客，虚辱先生赋北邻。
乡里小儿真可怜，市朝大隐正陶然。固应聊颂屈原橘，底事便歌杨恽田。广陌遥知驹款段，曲池犹记鹭联拳。对床夜雨平生约，话旧应惊岁月迁。
蚍蜉堪笑亦堪怜，撼树无功更怫然。赋就柳州聊解祟，诗成彭泽要归田。身谋共悔蛇安足，理遣须看佛举拳。怀祖定知当晚合，次君未可怨稀迁。
镜中无复故人怜，却愧谋生后计然。叔夜本非堪作吏，元龙今悔不求田。怀亲更值薪如桂，作客重看栗过拳。万事巧违高枕卧，忧来一夕费三迁。
君家苍石三峰样，磅礴乾坤气象横。贱子与山曾半面，小窗如梦慰平生。炉烟巧作公超雾，书册尚避秦皇城。病眼朝来欲开懒，借君岩岫障新晴。
故园归计堕虚空，啼鸟惊心处处同。四壁一身长客梦，百忧双鬓更春风。梅花不是人间白，日色争如酒面红。且复高吟置余事，此生能费几诗筒。
古人争名翰墨薮，柿叶桑根俱不朽。固知老褚下欧阳，控御管城须好手。嫁非好时聊自强，幅则甚短惭甚长。闻道蔡侯闲石臼，为借余力生银光。
典刑奕奕照来今，鹤发鱼轩汝水浔。避地梁鸿不偕老，弄乌莱子若为心。送葬忽见三千乘，奉裞那闻五百金。妇德母仪俱不愧，碑铭知已托张林。
去年披雾识儒先，欲拜萱堂未敢前。卢壶要传纱缦业，王裒忽废蓼莪篇。秀眉隔梦黄垆里，落日驱风丹旐边。佛子归真定何处，空令苦泪涨黄泉。
洛阳城边风起沙，征衫岁岁负年华。归途忽践杨柳影，春事已到芜菁花。道路无穷几倾毂，牛羊既饱各知家。人生扰扰成底事，马上哦诗日又斜。
不到龙门十载强，断崖依旧挂斜阳。金银佛寺浮佳气，花木禅房接上方。羸马暂来还径去，流莺多处最难忘。老僧不作留人意，看水看山白发长。
禅师瓶贮几多空，欲问以书无去鸿。鲁县人迎波若杖，天宁树起吉祥风。荒山春色篇章里，快士交情笔砚中。一日尘沙双碧眼，归时应与去时同。
旧喜看书今不看，且留双眼向孱颜。从来作梦大槐国，此去藏身小玉山。暮霭朝曦一生了，高天厚地两峰闲。九华诗句喧寰宇，细比真形伯仲间。
奏书初不待衡谭，奠璧都南万玉参。黄屋倚霄明半夜，紫坛承月眩诸龛。声喧大吕初终六，影动玄圭陟降三。可是天公须羯鼓，已回寒驭作春酣。
来禽花高不受折，满意清明好时节。人间风日不贷春，昨暮烟脂今日雪。舍东芜菁满眼黄，胡蝶飞去专斜阳。妍嗤都无十日事，付与梧桐一夏凉。
离离树子鹊惊飞，独倚枯筇无限时。千丈虚廊贮明月，十分奇事更新诗。人间路绝窗扉语，天上云空阁影移。遥想王戎烛下算，百年辛苦一生痴。
天缺西南江面清，纤云不动小滩横。墙头语鹊衣犹湿，楼外残雷气未平。尽取微凉供稳睡，急搜奇句报新晴。今宵绝胜无人共，卧看星河尽意明。
十月天公作许悲，负霜鸿雁不停飞。莽连万里云一去，红尽千林秋径归。病夫搜句了节序，小斋焚香无是非。睡过三冬莫开户，北风不贷芰荷衣。
漫郎功业大悠然，拄笏看山了十年。黑白半头明镜里，丹青千树恶风前。星霜屡费惊人句，天地元须使鬼钱。踏破九州无一事，只今分付结跏禅。
畴昔翁才比太师，固应生女作门楣。人间似梦风旌出，佛子何之宰树悲。五百裞金空𰬸帐，三千车乘忽荒陂。它年不共江流去，突兀张林妇德碑。
九叠峰前远法师，长安尘染坐禅衣。十年依旧双瞳碧，万里今持一笑归。鼠目向来吾自了，龟肠从与世相违。酒酣更欲烦公说，黄叶漫山锡杖飞。
新诗满眼不能裁，鸟度云移落酒杯。官里簿书无日了，楼头风雨见秋来。是非衮衮书生老，岁月匆匆燕子回。笑抚江南竹根枕，一樽呼起鼻中雷。
天生瘿木不须栽，说与儿童是酒杯。落日留霞知我醉，长风吹月送诗来。一官扰扰身增病，万事悠悠首独回。不奈长安小车得，睡乡深处作奔雷。
陈留春色撩诗思，一日搜肠一百回。燕子初归风不定，桃花欲动雨频来。人间多待须微禄，梦里相逢记此杯。白竹扉前容醉舞，烟村渺渺欠高台。
少日争名翰墨场，只今扶杖送斜阳。青青草木浮元气，渺渺山河接故乡。作吏不妨三折臂，搜诗空费九回肠。子房与我同羁旅，世事千般酒一觞。
闭户读书生白发，闲向村东看鱼穴。曾随树影数圆波，铁面渔师肝肺别。向来痴腹负此翁，只可买放莲溏中。万事成亏等闲里，佗年此地费雷风。
北风日日吹茅屋，幽子朝朝只地炉。客里赖诗增意气，老来唯懒是工夫。空庭乔木无时事，残雪疏篱当画图。亦有张侯能共此，焚香相待莫徐驱。
纱巾竹杖过荒陂，满面东风二月时。世事纷纷人老易，春阴漠漠絮飞迟。士衡去国三间屋，子美登台七字诗。草绕天西青不尽，故园归计入支颐。
君家阿莘如白玉，呼出灯前语录续。可怜郎罢穷一生，只今有汝照茅屋。猪生十子豚复豚，阿莘明年可当门。阶庭一笑不外索，万事纷纷何足论。
六尺枯藜了此生，顺阳门外看新晴。树连翠筿围春昼，水泛青天入古城。梦里偶来那计日，人间多事更闻兵。只应千载溪桥路，欠我媻姗勃窣行。
邓州城楼高百尺，楚岫秦云不相隔。傍城积水晚更明，照见纶巾倚楼客。李白上天不可呼，阴晴变化还须臾。独抚栏干咏奇句，满楼风月不枝梧。
南北东西俱我乡，聊从地主借绳床。诸公共得何侯力，远客新抄陆氏方。老去事多藜杖在，夜来秋到叶声长。蓬莱可托无因至，试觅人间千仞岗。
客中日食三斗尘，北去南来了今岁。暂时亭中一杯酒，与兄同宗复同味。博山云气终日留，竹君萧萧不负秋。世路明年傥无故，却携藜杖更来游。
雨歇城南泥未干，遥知独立整衣冠。旧时邺下刘公干，今日辽东管幼安。绿阴展尽身犹远，黄鸟飞来节已阑。安得一樽生耳热，暂时相对说悲欢。
去岁重阳已百忧，今年依旧叹羁游。篱底菊花唯解笑，镜中头发不禁秋。凉风又落宫南木，老雁孤鸣汉北州。如许行年那可记，谩排诗句写新愁。
邓州谁亦解丹青，画我羸骖晚出城。残年政尔供愁了，末路那堪送客行。寒日满川分众色，暮林无叶寄秋声。垂鞭归去重回首，意落西南计未成。
十月高风客子悲，故人书到暂开眉。也知廊庙当推毂，无奈江山好赋诗。万事莫论兵动后，一杯当及菊残时。喜心翻倒相迎地，不怕荒林十里陂。
六经在天如日月，万事随时更故新。江南丞相浮云坏，洛下先生宰木春。孟喜何妨改师法，京房底处有门人。旧喜读书今懒读，焚香阅世了闲身。
雨晴闲步涧边沙，行入荒林闻乱鸦。寒食清明惊客意，暖风迟日醉梨花。书生投老王官谷，壮士偷生漂母家。不用秋千与蹴游，只将诗句答年华。
涨江临眺足消忧，倚杖江边地欲浮。叠浪并翻孤日去，两津横卷半天流。鼋鼍杂怒争新穴，鸥鹭惊飞失故洲。可为一官妨快意，眼中唯觉欠扁舟。
江城八月枫叶凋，城头哦诗江动摇。秋雨留人意恋恋，水风泛树声萧萧。纶巾老子无远策，长作东西南北客。不如何逊在扬州，坐待梅花映妆额。
涨水东流满眼黄，泊舟高舍更情伤。一川木叶明秋序，两岸人家共夕阳。乱后江山元历历，世间歧路极茫茫。遥指长沙非谪去，古今出处两凄凉。
洞庭之东江水西，帘旌不动夕阳迟。登临吴蜀横分地，徙倚湖山欲暮时。万里来游还望远，三年多难更凭危。白头吊古风霜里，老木沧波无恨悲。
天入平湖晴不风，夕帆和雁正浮空。楼头客子杪秋后，日落君山元气中。北望可堪回白首，南游聊得看丹枫。翰林物色分留少，诗到巴陵还未工。
三分书里识巴丘，临老避胡初一游。晚木声酣洞庭野，晴天影抱岳阳楼。四年风露侵游子，十月江湖吐乱洲。未必上流须鲁萧，腐儒空白九分头。
岳阳壮观天下传，楼阴背日堤绵绵。草木相连南服内，江湖异态栏干前。乾坤万事集双鬓，臣子一谪今五年。欲题文字吊古昔，风壮浪涌心茫然。
城中爆竹已残更，朔吹翻江意未平。多事鬓毛随节换，尽情灯火向人明。比量旧岁聊堪喜，流转殊方又可惊。明日岳阳楼上去，岛烟湖雾看春生。
魂伤瓦砾旧曾游，尚想奔烟万马遒。遂替胡儿作正月，绝知回禄相巴丘。书生性命惊频试，客子茅茨费屡谋。唯有君山故窈窕，一眉晴绿向人浮。
燕公楼下繁华树，一日遥看一百回。羽盖梦余当昼立，缟衣风急过墙来。洛阳路不容春到，南国花应为客开。今日岂堪簪短发，感时伤旧意难裁。
世故驱人殊未央，聊从地主借绳床。春风浩浩吹游子，暮雨霏霏湿海棠。去国衣冠无态度，隔帘花叶有辉光。使君礼数能宽否，酒味撩人我欲狂。
管宁白帽且蹁跹，孤鹤归期难计年。倚杖东南观北变，伤心云雾隔三川。江湖气动春还冷，鸿雁声回人不眠。苦忆西州老太守，何时相伴一灯前。
巴陵二月客添衣，草草杯觞恨醉迟。燕子不禁连夜雨，海棠犹待老夫诗。天翻地覆伤春色，齿豁头童祝圣时。白竹篱前湖海阔，茫茫身世两堪悲。
一岁忧兵四阅时，偷生不恨隙驹驰。如何南纪持竿手，却把西州破贼旗。傥有青油盛快士，何妨画戟入新诗。因君调我还增气，男子平生政要奇。
胡儿又看绕淮春，叹息犹为国有人。可使翠华周宇县，谁持白羽静风尘。五年天地无穷事，万里江湖见在身。共说金陵龙虎气，放臣迷路感烟津。
渔子牧儿谈笑新，先生胜日步湖滣。沙边忽见长身士，头上仍欹折角巾。豺虎不能宽远俗，山川终要识诗人。芦丛如画斜阳里，拄杖相寻无杂宾。
腐儒身世已百忧，此去行年岂堪记。岳阳楼前一杯酒，与子同州复同味。洞庭秋气连苍梧，天高地远鱼龙呼。莫倚仲宣能作赋，不随文若事征途。
云接湘阴百里松，肃肃穆穆湖南风。随时忧乐非人世，迎我笙箫起道中。竹舆两面天明灭，秋令不到林西东。未必禄唐能办此，题诗著画寄兴公。
樯乌送我入蛮乡，天地无情白发长。万里回头看北斗，三更不寐听鸣榔。平生正出元子下，此去还经思旷傍。投老相逢难衮衮，共恢诗律撼潇湘。
衡山未见意如飞，浩荡风帆不可期。却忆府中三语掾，空吟江上四愁诗。高滩落日光零乱，远岸丛梅雪陆离。剩欲平分持寄子，白头才尽只成悲。
野客元耕崧岳田，得游衡岳亦前缘。避兵径度吾岂忍，欲雨还休神所怜。世乱不妨松偃蹇，村空更觉水潺湲。非无拄杖终伤老，负此名山四十年。
五年元日只流离，楚俗今年事事非。后饮屠苏惊已老，长乘舴艋竟安归。携家作客真无策，学道刳心却自违。汀草岸花知节序，一身千恨独沾衣。
作客经年乐有余，邵阳歧路不崎岖。山川好处欹纱帽，桃李香中度笋舆。欲见旧交惊岁月，剩排幽话说艰虞。人间书疏非吾事，一首新诗未可无。
衡山县下春日雨，远映青山丝样斜。容易江边欺客袂，分明沙际湿年华。竹林路隔生新水，古渡船空集乱鸦。未暇独忧巾一角，西溪当有续开花。
邵州正月风气殊，鹑尾之南更山坞。昨日已见三月花，今夜还闻五更雨。笺与天公一破颜，走避北狄趋南蛮。梦到龙门听涧水，觉来檐溜正潺潺。
当复入州宽作期，人间踏地有安危。风流丘壑真吾事，筹策庙堂非所知。白水春陂天澹澹，苍峰晴雪锦离离。恰逢居士身轻日，正是山中多景时。
尘隔斗牛三月余，德音再与万方初。又蒙天地宽今岁，且扫轩窗读我书。自古安危关政事，随时忧喜到樵渔。零陵并起扶颠手，九庙无归计莫疏。
斜阳步屧过东家，便置清樽不煮茶。高柳光阴初罢絮，嫩凫毛羽欲成花。群公天上分时栋，闲客江边管物华。醉里吟诗空跌宕，借君素壁落栖鸦。
庙堂无策可平戎，坐使甘泉照夕烽。初怪上都闻战马，岂知穷海看飞龙。孤臣霜发三千丈，每岁烟花一万重。稍喜长沙向延阁，疲兵敢犯犬羊锋。
百年如寄亦何为，散发清狂未足非。南涧题诗风满面，东桥行药露沾衣。松花照夏山无暑，桂树留人吾岂归。藜杖不当轩盖用，稳扶居士莫相违。
山客龙钟不解耕，开轩危坐看阴晴。前江后岭通云气，万壑千林送雨声。海压竹枝低复举，风吹山角晦还明。不嫌屋漏无干处，正要群龙洗甲兵。
君王优诏起群公，也寘樵夫尺一中。易著青衫随世事，难将白发犯秋风。共谈太极非无意，能系苍生本不同。却倚紫阳千丈岭，遥瞻黄鹄九霄东。
平生不接里闾欢，岂料相逢虺蜮坛。能赋君推三世事，倦游我弃七年官。流传恶语知谁好，勾引新篇得细看。六月山斋当暑令，风霜独发卷中寒。
百年鼎鼎杂悲欢，老去初依六祖坛。玄晏不堪长抱病，子真那复更为官。山林未必容身得，颜面何宜与世看。白帝高寻最奇事，共君盟了不应寒。
去年中秋洞庭野，寒瑶万顷兼天泻。岳阳楼上两幅巾，月入栏干影潇洒。世间此影谁能孤，狂如我友人所无。一梦经年无续处，道州还见倚楼图。
甘泉坊里林影黑，吴氏舍前书榜鲜。床座略容摩诘借，桂枝应待小山传。兵横海内犹纷若，风到湖南还穆然。勉效周生述孔业，赋诗吾独愧先贤。
年律将穷天地温，两州风气此横分。已吟子美湖南句，更拟东坡岭外文。隔水丛梅疑是雪，近人孤嶂欲生云。不愁去路三千里，少住林间看夕曛。
别君不觉岁时荒，岂意相从魑魅乡。箧里诗书总零落，天涯形貌各昂藏。江南今岁无胡虏，岭表穷冬有雪霜。傥可卜邻吾欲住，草茅为盖竹为梁。
会稽尚隔三千里，临贺初盘一百滩。殊俗问津言语异，长年为客路歧难。背人山岭重重去，照鹢梅花树树残。酌酒柁楼今日意，题诗船壁后来看。
万里衣冠京国旧，一船风雨晋康城。灯前颜面重相识，海内艰难各饱更。天阔路长吾欲老，夜阑酒尽意还倾。明朝古峡苍烟道，都送新愁入橹声。
去程欲数莽难知，三日封州更作迟。青嶂足稽天下士，锦囊今有峤南诗。共登小阁春风里，回望中原夕霭时。万本梅花为我寿，一杯相属未全痴。
百尺阑干横海立，一生襟抱与山开。岸边天影随潮入，楼上春容带雨来。慷慨赋诗还自恨，徘徊舒啸却生哀。灭胡猛士今安有，非复当年单父台。
过尽蛮荒兴复新，漳州画戟拥诗人。十年去国九行旅，万里逢公一欠伸。王粲登楼还感慨，纪瞻赴召欲逡巡。绳床相对有今日，剩醉斋中软脚春。
宴坐峰前冲雨急，黄岩县里借舟迟。百年痴黠不相补，万事悲欢岂可期。莽莽沧波兼宿务，纷纷白鹭落山陂。只应江海凄凉地，欠我临风一赋诗。
衣冠衮衮相逢地，草木萧萧未变时。聚散同惊一枕梦，悲欢各诵十年诗。山林有约吾当去，天地无情子亦饥。笑领铜章非失计，岁寒心事欲深期。
醉中今古兴衰事，诗里江湖摇落时。两手尚堪杯酒用，寸心唯是鬓毛知。稽山拥郭东西去，禹穴生云朝暮奇。万里南征无赋笔，茫茫远望不胜悲。
今年二月冻初融，睡起苕溪绿向东。客子光阴诗卷里，杏花消息雨声中。西庵禅伯还多病，北栅儒先只固穷。忽忆轻舟寻二子，纶巾鹤氅试春风。
姬国余芳代有人，于今公子秀溪𣸣。处心如水尚书市，能赋临流靖节君。花岛红云春句丽，月梅疏影夜香闻。囊开古锦湖山出，何意一星窥妙文。
招提远占一牛鸣，阻绝干戈得暂经。梦境了知非有实，醉乡不入自常醒。楼台近水涵明鉴，草树连空写素屏。物象自堪供客眼，未须觅句户长扃。
要学东坡寿乐全，此瓶端合供儒先。铁如意畔无忧畏，玉唾壶傍耐岁年。项似董宣真是强，腹如边孝故应便。与公剩贮为霖水，不羡宫门承露仙。
不与观音伴柳枝，要令奇相解公颐。会逢白氏编书日，犹梦陶家贮粟时。安用作盘供歃血，也胜为钵困催诗。千年秀结重重绿，长映先生鬓与眉。
急雪催诗兴未阑，东风肯奈鸟乌寒。最怜度牖勤勤意，更接飞花细细看。连夜抛回三白瑞，及时惊动五辛盘。袁安久绝千人望，春破还思绮一端。
壮士如今烂莫收，尚思抽矢射旄头。不堪苦雾侵衰鬓，稍喜和烟入戍楼。万里中原空费梦，三春胜日偶成游。青松远岭偏惊眼，薄晚阑干更少留。
仙人手持白鸾尾，夜半朝元明月里。羽衣三振风不断，下视银潢一千里。玉轪载花分后前，欲落未落天恍然。余标从向人间去，乞与袁安破晓眠。
阿奴喜气照人黄，传得新诗细作行。可爱悬知似杨柳，忘忧复不待槟榔。魏收已获崔昂誉，摩诘仍推相国长。曷不少留东合醉，剩收篇咏作归装。
闻道歌行伏李绅，古来贤守是诗人。久钦乐广怀披雾，一见周瑜胜饮醇。海内期公黄合老，尊前容我白纶巾。佳篇咀嚼真堪饱，此日何忧甑有尘。
睆睆休嫌笏与绅，如公本是九包人。读书只用三冬足，学道从来一色醇。太尉谈辞仍玉麈，侍中风韵更纱巾。谁言上界多官府，亦许散仙追后尘。
诸公衮衮坐垂绅，谁信北风欺得人。遮眼读书何用解，发颜要酒可须醇。十年白社空看镜，万里青天一岸巾。少待奇章到三日，试将冠盖拂埃尘。
衔杯乐圣便称贤，无酒犹堪卧瓮间。使者在门催仆仆，曲车入梦正班班。不烦白水真人力，来自青城道士山。千载王弘同并美，未应杞菊赋寒悭。
日饮知非贫士宜，要逃语阱税心鞿。所须唯酒非虚语，以醉为乡可径归。鹦鹉鸬鹚俱得道，螟蛉蜾蠃共忘机。狂言戏作麻姑送，无奈阍人与我违。
曹刘方驾信优为，不废东郊坐保厘。投蚓问公逢老手，联珠及我愧连枝。定知来者倾三叹，共了流年费几诗。瘀絮车斜敢将去，乐天那畏一微之。
南北东西共一尘，得坻随处可收身。卜居赋就知谋拙，入宅诗成觉意新。三径蓬蒿犹恨浅，九流宾客未嫌贫。不须更待高轩过，袖有珠玑已照邻。
九折湾中万斛舟，怪公随处得心休。未应菊径关心急，聊为鱼槎尽意留。陆子旧踪余马顶，羊公遗碣见龟头。遥知太白无多事，醉里诗成不待搜。
乡人洗眼看银黄，得桂连枝手尚香。盛事固应传雁塔，新诗不减住鸡坊。醍酥乳酪元同味，羯末封胡更合堂。从此葛恢门下客，知名可但一杨方。
耿耿虚堂一榻秋，人间高枕几王侯。乱云未放晓山出，片月不随寒水流。检校一身浑是懒，平章千古得无愁。湘波见说清人骨，恨不移家阿那州。
万玉中间作此亭，规模虽小意高深。稚篁畏日生檐下，老树禁风长绿阴。不道官中尽汤火，谁知闹里有山林。公余独在斜阳外，百岁顽身万古心。
可怜江月乱中明，应识逋逃病客情。斗柄阑干洞庭野，角声凄断岳阳城。酒添客泪愁仍溅，浪卷归心暗自惊。欲问行朝近消息，眼中群盗尚纵横。
权门车马日𬴂𬴂，独犯天颜咫尺威。愿借君王斩马剑，何惭妻子泣牛衣。丹书到死成罗织，青史平生赖发挥。遥望湘滨成楚些，英魂应逐屈原归。
风烟未息倩诗催，小立栏杆亦快哉。江面贴天晴更好，涛头拍案去仍回。晚山过雨乱鬟拥，细舶点空浮雁来。坐待月明寒练净，片槎直欲到蓬莱。
新亭高敞枕城隈，万里江山爽气来。云外孤峰擎日晚，林间啼鸟唤春回。登车谩有澄清志，览景惭非赋咏才。太守风流民讼简，落成尊酒许相陪。
丹碧崔嵬切斗魁，峰峦怀抱水萦回。春归岩谷幽花发，日上楼台宿务开。天近凤城瞻帝座，云迷鳌海接蓬莱。登临谁会迟留意，共折梅花更一杯。
官路声名二十年，江乡旧仰贰车贤。推将事业归尘外，收得功夫到酒边。解榻几闻招隐士，炷香终日对韦编。公朝况是登耆哲，早晚蒲轮稳着鞭。
超然亭上鬓毛斑，浩荡秋风小立闲。岂为诗情堪过海，只缘脚力要寻山。峭峰断续天容缺，高垒萦纡地势悭。回首不堪东北望，桂林万里是秦关。
六公八十尚占星，授法东坡今大成。此岁得归言不食，几时当雨信如盟。误人功业忍更问，老我林泉如可营。他日疑谋谁为决，无由重到访君平。
架空作屋才容膝，中有道人能湛然。门外红尘虽扰扰，枕边清梦自翩翩。君如海燕时须到，我似江鸥日又迁。回首石桥桥上月，与谁同赏第三年。
骨髓缄藏万古谋，畔牢愁思不禁秋。常怜屈宋鸣中古，不遇丘轲放一头。文赋东坡推典丽，简书西路失归休。看公议论方游夏，岂数苏州与柳州。
珪组纷纷蚁慕膻，徇人可否冀超迁。伤哉远略疲中国，恸矣长星出亘天。晋楚春秋书失国，惠昭徒驭竟言旋。朝廷得士为强弱，郭隗来归不首燕。
量力难贪督亢图，冯亭致地祸来欤。摸金公子驱长戟，割地先生醉堕车。乘传有人延剧孟，运筹何术困由余。鬼方政赖高宗克，雅信周公无逸书。
东坡曾赏南溪雪，他日流芳好事孙。寒祲棱棱裹崧岱，忧端愤愤塞乾坤。赤囊政尔劳边吏，白羽多应落酒樽。太息九原何可作，逸才谁敢赋招魂。
镂裁雪羽元同质，合辑龙沈更一家。气袭禅僧鼻端白，葩敷溪女鬓唇斜。牵缠芗色诚虚幻，结习因缘可叹嗟。芍药调和传汉殿，酴醾脂泽有浑耶。
微生无限死之徒，瓦解丝棼不易图。一篑区区裨大坏，力行踽踽竞长途。韬钤筹策皆摧折，文籍条纲总阔疏。谁料孟嘉为谢傅，笑观蒋干待周瑜。
柑花销殒荔殊小，海上雨云氛气昏。感慨干戈异乡客，愁思骨肉与谁论。白鱼紫笋清庖隶，卢橘杨梅积市门。作吏天涯何所得，一春黄卷伴芳樽。
鹊巢流庆嗣如参，鹤发人间仰达尊。经眼尽知三世事，含饴已看几重孙。承颜捧诏疏封邑，扇枕温床不倚门。取数西方无量佛，满堂氛馥贝多翻。
萧同叔子无令笑，绵上之推乃弃官。咸羡此堂称圣善，累从治剧劝平反。晨昏不怠谆谆诲，僮使皆沾泄泄欢。紫诏又当称大国，安舆五马叠荣观。
平生瓮牖蔀茆菁，江左那无寸土宁。游宦飘然纡幕燕，陋居粗有读书萤。浮生佛脚须当抱，乱世儒衣便欲停。天定灾祥在淫善，北溟安得胜南溟。
础湿岚昏近海多，剑霜清刮手亲磨。轮囷马栈非难整，索漠牛衣且勿呵。好住延陵皋泽去，强同溱洧济人过。坐令幽谷迁乔木，盛论中原喻尉佗。
无穷赏物胡名达，希世纤柔不计金。爱雪并花也延命，掷丝与竹却知音。情闲未绝毫厘念，文艳何妨铁石心。雅倩樊蛮诵长恨，饮茶亦可拟芳斟。
郎潜华首寤銮舆，连帅元戎十乘车。吏道薛公何必问，史才倚相妙称书。雍容鸠杖朝裾伟，谈笑蒲鞭法网疏。万石恬侯定非晚，闽人安枕梦维鱼。
淋淋冻雨滴春朝，正月寒威倍凓憀。汩淖不甘劳皂隶，执舆岂必胜刍荛。素餐致寇思长策，失业疲氓想易招。驯伏强豪苏馁乏，济时筹略直须超。
绊挽风光数丈枝，曳松拖雪不胜宜。浓铅轻素谁调练，郁蕙滋兰无等夷。婆律着人酲自解，昆吾雕玉赏尤奇。攀条嚊蕊思京洛，末利晶荧自一时。
振条裂石寒飕飕，霰集黄昏天为愁。若兰政恐远庭户，健步𣃁本移岩幽。断魂能返神可雪，照夜薰天欲奔月。妖韶敷艳满东风，肤清骨秀无相绝。
能赋凭高所得多，海云岩崿若君何。兼通西竺瞿昙意，欲和南风虞舜歌。怪石甘泉作檀施，长廊古殿荫多罗。相期正始微言绪，诗眼休嫌俗吏过。
文章三昧亦无多，甄品难甘状杜何。撚脱髭须徒自哂，可怜弹铗为谁歌。腐陈点化为珍玩，翡翠鹪鹩入罻罗。拟续兰台快哉赋，后来作者岂容过。
错捐金带子舆台，李典张辽安在哉。济溺我应知大略，摧锋人自得高才。伍符勤选加搜练，戎阃徐图妙鉴裁。引领山西十万骑，中原失御实堪哀。
退笔残煤作冢池，庶几极力更前追。寻源巴峡涛泷派，得骨柯山铁树枝。京口风云随叱咤，渭川霆电扫端欹。刻舟事往何嗟及，拙目高心付黠痴。
掺袂东君属此觞，朱明履运返何乡。结成硕果鹂鹒语，吹尽落花桑柘光。梅雨闻君醉山阁，麦风招我步濠梁。惜春岁月那相贷，肠断连山草树长。
建州氓隶敢滔天，乱领妖腰伏乃愆。献馘牙门森㦸纛，解严后庑戢戈鋋。劳归宣润奇材客，敕赐番禺馈米船。劝课蚕桑陈俎豆，顽愚悛悟悔从前。
都士万家吁盗守，日行三百檄书驰。蛮刀短楯相绳擿，章甫毛锥亦可支。三道来攻吾设儆，千艘利涉尔焉知。三州十万归农亩，櫜戢无穷歌颂诗。
楚王禁暴惭京观，汉世残民辟徼边。伐叛从来非得已，修文自古属高贤。禽鱼草木无垠惠，乡校康庄议论妍。尽悴使君朝听美，不然海国岂安全。
槛櫺生菌地生衣，釜甑有鱼盘有薇。适俗簪裾取萦挽，累人口腹得岖崎。行看海雾江云尽，却放风台月观辉。拨置图书绝欣慨，一巾一钵款山扉。
愚翁夸甫骨应寒，宇宙因谁危与安。治道灼知斯鞅妄，中兴窃拟导安难。文章一伎真何益，得失他年极易观。私喜崔骃薄班固，缪贤朱博毁师丹。
石井镇初腾一鹗，管城子健斡千钧。已然自足雄吾党，其进祇应轶古人。衣被卉裳殊欲惯，解捐犊佩猾商驯。万钟他日扶危手，五斗怡怡为奉亲。
奉匜谁过仲卿贤，独泣牛衣枕泪眠。墨误唾花衫未故，诗题摘叶柹犹鲜。凄凉玉雪卿卿意，惆怅房栊步步莲。抚念琴书旧同赏，爵名重刻更巍然。
芙蓉城阙宜通籍，姑射山头素卜邻。举世难工断肠句，何时再得捧心人。芝兰奕代传遗懿，玉树千年锁暗尘。珍重清风入襟袖，每篇佳处想精神。
蛮府同僚问字奇，老成衣钵旧箴规。飓风不讶飞黄雀，污渎犹将贷病鸱。前日幕谋非妙伎，今时民瘼愧良医。径从南浦携书笈，吉贝裳衣皂帽帷。
此间空洞最无奇，整整从绳仅满规。并谱沈芗及苓藿，公言羊质录鸮鸱。秃巾鲍肆穿芒𪨗，争席畦丁与马医。海浸冰销元凯癖，玉杯繁露董生帷。
束带殊憎市声沸，幅巾聊复隐居寻。凌虚马鞍林峦表，滴翠驼裘涧谷深。个里膏肓空自许，何期烟雨挠重临。长瓶大白开狂喙，绝海驱山叹未禁。
东隅岭峤纡层出，浓翠春妆日夕佳。僧老林丘党猿鹿，地灵山泽产龙蛇。井泉移得天台脉，洞壑时开阆苑花。可笑篮舆趁斜日，白云回首梵王家。
长衾大枕寝将安，猘子成擒路不难。充类未应于义尽，去官无责本恭宽。兵戈销弭非吾力，冠剑疏慵强汝弹。新岁举觞嘉善祷，扫清崧颍并凭鞍。
长鸣天厩起毛龙，万马皆喑一洗中。立仗式仪稽马叟，解骖牵赐有裴公。累年兵火苏黄迹，旧券山河带砺同。揽笔诗翁拟骚雅，雄然台阁快哉风。
帅贰英英驻节旄，继唐流泽便滔滔。源深东绝三桥市，涨缩西湖二寸篙。沟驶甃坚无旱潦，瓶翻筒漏饮豚羔。私家诵佛千畦稻，官帑收功万斛醪。
芦笙茆茹野人编，竹几藜床已侈然。月满光临感珠夜，风高冷过曝衣天。酒浮炉肆人呼友，雀啅梅花鹭睨莲。静士兀然方止酒，旧琴不计有无弦。
短舞长讴撩性情，狗翻砑鼓醉承平。六幺花下西湖集，三叠云凝玉塞声。治世之音岂沦谢，淫哇已极返和清。关雎正雅终知律，前圣尝云畏后生。
从班有子莳陔兰，三贵相承德齿官。政理庭闱贻济美，暄凉枕席问平安。箕裘桑梓人钦羡，滫瀡膏饴养色难。千乘送车倾井邑，剑留传宝涕汍澜。
太古衣冠绮季风，厖眉鹤骨似霜松。一枰瓜葛为嬉笑，奕叶芝兰真睦雍。珍具乞言端有属，搢绅歌咏庆惟钟。归全五福殊无憾，密印行将一品封。
延陵皋壤决归欤，习气过忧觚不觚。何怪倚门嗟抗脏，近来合乐宠侏儒。过关自欲闻鸡唱，居肆何须较马摸。乖合偶然非汝力，迷途先觉解挛拘。
著书前古老虞卿，何必穷愁学乃成。驾说精心是家训，修辞肆笔体人情。少年竦跃文章慕，老去冲融道术鸣。流略从今皆指掌，粗令衰世不喑盲。
吞屋糁空嗥越犬，如椽悬乳战吴僧。皛然一色纷无际，飘瞥群花散却凝。人迹禽飞遭屏绝，竹端松顶重何胜。将军逐虏弓刀湿，坐幄书生能不能。
穷腊末垂风景和，久游诚是我陵阿。牧童笛远鸡凫散，猎户弓鸣猯鹿多。季雅濙濙疑蜜酿，木奴小小似金槎。起溲十裂吴羹酽，止酒陶诗但独哦。
云际潺湲入下田，田塍级级逗平泉。羊肠荦确褰裳过，蜗壳跧藏插槿边。荷𦰏何人行叹息，馈浆与客更留连。丹霞翠雾皆招隐，一抹残阳众木颠。
未拆娇红浅紫骈，差差众叶翠翘然。误称兰艳风流冠，且纵桃夭万一怜。列槛闭帷增峭烈，诉杯阁笔负婵娟。司花处子春风面，𬪩态奇香想象焉。
示病刘松殊不饮，烁燔汗眩兀如痴。尘嚣堀堁东山扇，汩浊祇惭叔度陂。茗汁粟浆回渴梦，大门高屋惮炎曦。生灵惴惴苗同槁，救暍哀祈风雨吹。
越吟吴咏两参商，我那皋原侬水乡。赤地千仓待舂簸，炎飚九夏剧晴阳。云霓不族讼风伯，雷电惭劳驱毕方。独卧嗟咨龙伯懒，梦乘天驷洒淋浪。
学究村村自谓贤，西京泾渭派沦涟。古人圣处工研贯，新义阿时力洗湔。炳阔多闻包宇宙，閴寥余韵出蹄筌。飘然径造骚人室，老愤应加视后鞭。
炎牺分纪到先秦，散脱前闻待发明。处士妄谈纷战国，专门阿党蔽西京。尘沙涤荡川归海，故实符同史与经。梦奠老人遗意得，摩天巨刃不留行。
貌从周孔讥诬伪，臆断诗书悉抵梧。悟鉴精明原本末，讨穷商略较锱铢。所存偶免随秦火，不喻遗忘笑汉儒。理胜凛然词旨达，知音傥遇圣人徒。
生涯一笑槁梧横，叶下寒波收潦清。金钿露香花近信，乳泓云拨酒新萌。岷人罢赋家四壁，洛客懒吟棋一枰。流落粗疏分樵牧，故人衮衮任公卿。
买僮贷宅愈迂疏，颖士皆能讲旧庐。典学前闻质郯子，天人定胜取申胥。未应孤负囊中笔，粗尔消磨架上书。借问棼丝谁任理，岂惟短发每晨梳。
大门人望旧旌旄，岭表泷头罄错刀。中馈从谁合红卺，邮亭自诡絮征袍。青衫九品非君愠，黄卷连车慰我曹。兰蕙满山山水县，遥知放意咏离骚。
少年相尚依阿语，老大回看不住心。望道尊师岂盲进，忧时论事敢浮沈。侏儒饱死嗤方朔，悬罄饥贫类展禽。好古宜交鲁卫士，豳风咀噍有遗音。
妨人作乐屏书签，阁笔无情复强捻。执御祇应曩规范，锻金不假别锤钤。花开咄咄人清苦，鸟哢声声梦黑憩。出世世间皆有道，糟醨𫗦啜量难兼。
汪汪西步桃花候，去去南峦苍狗云。日煖汀沙牧人梦，春嬉凫鹜野夫芹。缭郛左右交流浍，彼岸烟昏涨梓枌。颔首悠然辨真趣，会心比况有奇闻。
身将抱瓮灌田畴，老大徒伤鬓已秋。滞念生缘宁故我，济时及物勉前修。勃磎行世终刚介，重惜尤人返自求。塞马未尝矜得俊，湘猿不在较群猴。
萧骚暗响空阶滴，复值幽人对榻时。旨趣逍遥称漫叟，锋铓扞格愧神锥。愿摈谢万令闲处，实藉陈平屡出奇。心境卧轮非别伎，少年狡狯赴无为。
广轮函丈中唐甓，安得青松柏筿柟。兰菊葵荷聊代匮，鸟乌鹅鸭粗相谙。中田他日规蜗舍，诸𪩘白云萦翠岚。耕殖自营天韵佚，世芬妨道岂宜耽。
澹沱东风酒一卮，笙篁鸡鞠傲春晖。绿波泛滟心微荡，邃苑提携手未挥。藿靡莎长萦冶步，猗傩花亚罥薰衣。桃溪导弹游童过，竹坞闻棋道士归。
琳馆屡青书带草，玺封荐捧紫芝泥。寅车暂此纡台绂，黄阁依前执命珪。表按山川袴襦内，劝农云水插秧齐。论毗国是惟公韪，令顺民心不曰卑。
代天襟量服英髦，能扈王舟出海潮。轻重裴公陈梗切，安危汲孺绝麾招。吟笺访古羊腾石，奕局行春柯烂樵。谢傅不应丘壑尚，绝尘机警冠当朝。
山林引避一无求，遄返岩廊岂自由。圣主尊贤载谟诰，故家纪善付春秋。公诚愿奖朝中意，密勿谋先天下忧。臭味久令参籍湜，斐然攀赋畔牢愁。
紫微鸡省待论思，少作英辞寤柬奇。高浪驾天输朗汉，紫霄即日奋长离。然明东里今同道，德裕封敖适此时。应笑迂慵畸已甚，呜呼鹤𪩘缀蝉枝。
亟纾多难一群心，惕厉咨嗟憯测深。汉制春温劝敦本，周家夙戒岂无箴。该淹伯始万端理，烦悉姬公五诰寻。愈近清光缀经席，皇风如玉亦如金。
隐士云凝北山麓，将军树竦碧崖寒。乌犍户富犂千亩，苍簳梯空擢万竿。荦荦马鞭贪快睹，森森僧席饫奇观。未应泉石减天竺，自古英灵招考槃。
夕阳红晒稊生粉，晓露凝清栗脱蓬。乐岁人并厖彘饱，高城地隔马牛风。禽鼯天籁互鸣啭，林薄山屏竞蔚蓊。采杞撷芎薪水暇，吾从庞老兴何穷。
瓜瓠成时肆割烹，芰莲相属足逢迎。扫宽堂庑嚣烦解，汲冷盆壶颒濯清。畏景贤愚殊苦乐，凉飚遍洒不堪名。倦禅谩许𫄨衣挂，秋朔逍遥竹几横。
宿舂仅有忧将竭，嘉穗连云委暵旸。厦屋珍台求暂寓，桃笙葵扇殆难当。荷烝兰藉肴溪涧，藕脆萍馨饭莽苍。龙火西颓已辰浃，何时得见雨浪浪。
硙霏白雪舂云子，盘摘黄金割蜜房。组织翻腾不停杼，芳甘酝酿馈先浆。西成仅有储囷窄，中土才归置枕康。敕赐宗盟旌德刹，扈阳珍木蔚葱苍。
三杯卯酝雨轻寒，鼓腹侏儒恃县官。樵指汲肩亲课督，僧签禅榻谢雕钻。龛灯危蕊挑停久，编秩雌黄点𪑮干。未许汉阴修浑沌，周诗三百近研观。
未应牢杜敬通关，寄傲足怡元亮颜。冗龊凡庸何异目，粗疏潦倒幸投闲。平生那识贾三倍，晚节犹窥道一斑。调燮裁成真大治，茂弘先进实非孱。
天然龊𫘤千金子，憬彼𪫺民亦有徒。蹴踏惟应怯龙象，灌输何足计瓶盂。神锥曾见汝颍士，道韵也欣山泽癯。栗尾著书趋圣处，老勤端恐负师模。
建安谋首先文若，武德机神重伯褒。此士不妨门第美，于今景仰太山高。卓哉二贤强百万，何较九牛于一毛。异代爱才尊尚意，纷纷萎腐见儿曹。
文章尘秕懒详论，吏术粗芜昧旧闻。钝惫康庄输轶步，精强省寺称公孙。咨吁国计神资略，嚄唶戎容壮捍藩。咄咄书痴公事闲，蝉鸣官柳梦余魂。
三就可怜繁马颈，一鸣须信绝鸡群。絷维才骏殊旌别，籍甚名声奈耳闻。浩渺池庭辈鸿鹭，腾轩馆殿擢兰芸。相容历稔逃诗债，大白惟当浮劝君。
悠悠疏逖皮冠守，朝着于何置漫郎。不计少多凫藻泛，岂怀吞啄鹤轩昂。执舆投刺初嫌闹，视荫言归久蹈常。饮酒读书私务尔，涣然意喻俾言忘。
清沂雩舞蹈前模，风咏先生于𫇭于。论述殊堪露门召，镌摩已化兔园儒。台评公雅铦锋锷，杖齿袁遗抱笔觚。草木溉培裁昼暇，忘忧兰桂富芳荂。
筮仕棓生繇莫京，温凊一亩夙经营。南陔弦诵给甘旨，北阙簪裾负屈声。秦刻唐刊储墨妙，齐衢鲁庙擅文鸣。建安正始源流远，详味风规蹑玉清。
群空冀北食场秸，蹙踏崔嵬憩鹤台。泉石系心终眇邈，炎蒸烁体纵恢胎。蒂怀寓眼勤呵咄，专气怡神愿力陪。公馆亦须延异士，珍包奇酝肆筵开。
褫𫄨肆簟扇忘闲，轿担肩頳走市阛。湫隘蛙蜩讙嘒里，扫除风月广轮间。曷云时燠长无冷，却谓天高只好还。传癖词源粗超轶，拟如梅尉乐吴山。
洗砚酬缄复论文，金书瑶笈忌膻荤。搔头冷枕遗簪弁，澣垢凉床洁帨帉。炀灶筚门无量燠，夏畦褐父若为芸。鸿飞遵陆抟寥廓，凫鹜胡然顾涧芹。
窥见吕臣非奉己，可怜甘茂取宜阳。敢晞激激苏门啸，老去悠悠孔里狂。公利噫乎入私帑，滥吹窃尔耗官仓。座铭枕几槃盂警，九鼎何心斥被𤮊。
紫绛李杨卢杏黄，红腮脆碧磊篝箱。春风媚世葩华过，夏日荐茶冰蜜尝。瓜步它时邵平意，木奴晚节李衡穰。君看饤坐百端辑，腐蠹萧然自弭忘。
仲氏新裁汝南诺，元昆聊舣具区舸。一竿暇豫临流赋，五咏荒唐处士歌。道号散人宜拜表，朝班都士好鸣珂。染髭膏面诚牵勉，老矣迂疏可若何。
权使将军势不行，连云鸳甃鸟乌晴。池台溢郭鏁扃固，林樾半空甍栱頳。席帽扬鞭来看鹤，绮疏褰幌政闻莺。贺兰青海勋名事，雅意未谐幽与并。
葱蔚敬亭非索漠，几希陶宅绕扶疏。江山壮观惟人助，祖祢高情陟彼砠。雄笔仙才镌勒见，属车尘界默存书。柴荆虽掩渔竿挂，旌㦸嵯峩表旧庐。
岷阳英杰古贤乡，侍史香炉今望郎。柬擢欲书丹凤诏，梦魂勤到碧鸡坊。已应盛美摽其茇，不比畸人愚厥堂。宦牒随江归碧海，读书源派亦诚长。
治干怪君呼滑八，话言明府取王丞。九皋未省山雌雉，三窟不逃秋角鹰。僮鬻斛珠如许价，官居鼎钺最难胜。孰令手版投耕耒，苦慕如汤厌若冰。
华发些些似不公，辰申龊龊有何庸。力抛羁绁片时适，谈谑槃筵一笑烘。山刹汲壶茶可点，匠人礲斲事方丛。麦秋梅润霖淫剧，旅泛殊谙干越风。
运水担柴力分遭，挟持泥古小儒劳。浙潮屹起岷峨上，越𪩘遮蟠江海滔。一叶鸥湍寻婺女，半生瓢泛信鱼舠。曩时瓜步从容侣，好糁藜羹待共轑。
寸念微情浩莫缄，此生殊阙住山庵。老怀钓港伴侯喜，道契涛江见陆参。调气从前深造孟，名官早欲问于郯。家书时燠何曾读，整顿尘编拂白蟫。
棘闱春晓鏁南宫，文柄伊人掌握雄。巧射穿杨惊破的，克家长箭挟良弓。怀经负笈云霞集，出手成卢月桂藂。玉殿赐袍黄纸诏，布衣驰骛黑头公。
省寺周行占姓名，老耽摄养道几成。生缘琐屑同瓮算，居处闲静惟瓶笙。求己洗心祛习气，知非穷理勇移更。鸿生彦士乖游好，道秩禅流谐此情。
瑠璃万宝通明殿，珠翠千层罨画楼。匝地薰天月灯影，撼山填郭蚁蜂稠。浚都平昔金鳌峙，雍幕寻常锦幰游。今岁山城索朋侣，屠门酒酝伙酣讴。
葱路桃溪浩莽春，彤甍栱桷曜芳晨。衣如方士客闲剧，园号仪同势绝伦。梓幄桂旗端解赋，橘藩筿坞孰为邻。畦畦姜芋葵荽蓼，物物蕃滋辅主人。
金昌亭下泊舟舻，木马关西赵郡苏。建邺鱼飧武昌水，延陵皋壤霸王都。吾髯轩轶登楼赋，汝器切磨清庙瑚。刷羽三余鸿鹄举，亨衢甲乙看先驱。
蜡栀五万酬鞭直，洴絖百金真食封。萧散不萌争闹趣，真醇缪觊养生慵。涤清研里憨凡笔，磨澈鉴中嚬窘容。晹旱玄冥僭春令，狐裘羔酒贮严冬。
白公枉识郭虚舟，刘李飞符袒剑裘。兴轶壶中身混世，气酣酒里意横秋。运调朱凤啄白石，耕莳金钱掣牯牛。赤子返真标指妙，阿伽陀药肯言不。
山雌泽啄竞腾轩，孰有昂驹局短辕。造物至公殊弗置，穷交未喻枉焦煎。凤批一诺膺天陟，马颈三槃朝日边。虎鼠狞尪随秉笔，铨曹常格勿从旃。
拏云擘茧写兰亭，洴絖娃宫箑柄成。皎洁中规捐月斧，清雄消暍并桃笙。玉毫躔内乘鸾女，冰鉴光中墨客卿。爱惜御冬充便面，辟寒抚勉燠屯营。
设醴兹晨遨饫时，四围青峭互巇嶷。橐衣随牒何曾卜，饵药衔杯稍信医。短舞不妨擎菡萏，谈谐且勿负玻瓈。老夫直辔循吾范，无使斯民有以窥。
踽踽迂疏彼一鳏，息交绝学殆顽颜。时侪傥获多谋助，少作曾希长者删。喂犬孱尪玩逋窃，辕驹牵踪旷尤瘝。那无上术蠲人瘼，画㦸临江城负山。
下国官臣无懈时，矫然白首瞩嵚嶷。鼠攘翦灭雷霆令，魃虐萧骚霈泽医。廉袴移文谨钤键，萧斋丝管覆玻瓈。烛阑松桂冥冥雾，赤豹文狸不许窥。
恤患周流喜逮鳏，当官掣肘汗惭颜。预虞飘兀筏能驾，取次耕犂手欲删。月窟日畿遵驿置，燕南越北洗恫瘝。一廛清佚陶元亮，万斛闲愁庾子山。
稷下铢铢鉴择分，品评一目百知闻。初矜月殿挥毫赋，直到龙山吹帽文。邀勒公荣狎嵇阮，薰涂嫱媛侍渊云。尘惊珠贯纤罗袜，酹酒银篦不怕醺。
妙啜龙团啬少分，宝薰婆律靳多闻。泥封誊识遵程度，棘刺围藩按惠文。采菊骚人宁避雨，登楼朝彦气摩云。兰堂锦瑟笙簧闹，嬉笑啁讴共惜醺。
稷下机梭纂奏篇，犀通木瘿炳彪然。盛朝耆望门庭懿，哲匠宗师典据全。掉鞅春闱贾余勇，赏音盟主诧称妍。峻登名第高酬擢，台阁容仪继武传。
六州斋榻釂分鹅，谁料延平最解歌。蒲阪崔姝白楼少，阖闾吴馆冶容多。频烦画㦸凝芗寝，辍选鸾篦插皂罗。勿俾台山洞天侣，眇无刘阮醉颜酡。
磴藓梯飚最上头，挈排牺象主觥筹。从容北海能延客，酣适东风咏倚楼。献岁顺成当大有，名儒过计与私忧。仰看凤德翔千仞，总领鸳鸾也狎鸥。
一声巧啭柳巅头，半丈红芳送晓筹。天气柔嘉收积雨，林花稠叠竦高楼。七槃长袖重新制，九酝空樽讵足忧。丘壑夔龙位岩石，何妨纱帽对沙鸥。
披文不释遗编慕，耽禄终惭远贿称。劫劫抗尘非胜趣，寥寥出世有真乘。转头值寓无穷极，措足虚邪粗可胜。管晏空忧觉先物，未须薄薛与卑滕。
缪簉康庄列大夫，沈研历久到盘盂。囊余占毕干萤火，家有凌云旧履凫。般若初心依耋老，参同内事靳儒臞。吐音悫讱尝闻见，邂逅周旋只小巫。
缺然资略每区区，抑冒扬清小小劬。诹律纲条思济理，算缗公帑较输储。三科识擢才能显，八计精研吏治孚。端有硕生如杜蒉，升堂洗觯降除趋。
归一岂应无以返，要言湛谛滓淤淘。大知直截揣摩渐，积执冥迷厌离劳。目睫古人曾致论，根尘当念勿喧嚣。主张名教殚才智，王霸蟠煎火上膏。
岚烟澹澹雨飕飕，残枿折槎陂水头。赎尔典裘扃户牖，饶伊夹幕閟娟柔。䔲蓑廛肆斗牢落，泞潦穷途强释愁。箬下浮君霜露旦，岂应虚诧钓诗钩。
跏趺围褐越鸡晨，洒落生缘治水薪。一艺湛酣任疏放，百家杂揉识疵醇。舂炊断断西畴穑，书记翩翩东郭㕙。飘兀篮舆绝畦畛，莽苍更访隐湛沦。
折简王春涓胜日，执舆邻曲集侨官。奕娃红手凌寒怯，歌颈涂芗诉白宽。膏沐柳梅牵屐齿，冶妍桃杏压栏干。珍烹鬬赛携英黠，娱老妆楼叠肉槃。
豁眼桃红思圣解，袭人兰郁比修能。面脂靡曼负涂泽，绘彩化工夸斲冰。蒨粲芳秾触吟境，艳阳风色嗾狂朋。倾壶箫管黳蓬鬓，沈顿金觥雹凸棱。
绣川藻野衒嫣姝，练缟秾殷亭育炉。二月峭寒轻抑勒，崇朝和气毕昭苏。绀青六幕无纤翳，绿缛多畴几町区。居士自携三昧酝，缁流丛错设伊蒲。
五咏八吟钻古奥，四豪六逸共周旋。隐囊垫帻枰棋局，轻箑珍笙荫采椽。习气峥嵘谈在昔，知音推激互相然。至哉佛老儒宗外，圣谛冰销浊火煎。
多闻内殖每瞻乌，枉把春秋问蟪蛄。俗琐未抛聊尔尔，古心内骛亦区区。系匏于越壤田薄，双鲤铜梁仆赁痡。揃白追游味殊寡，所图荣绮访仙臞。
篱根金色小正时，醅垫风高与节期。耿耿挑灯闻夜诵，匆匆刈穗饫晨炊。闺娃犀蕊香盈把，朝士茱萸酒一卮。盖世豪雄健天下，感秋应待羽觞治。
执舆入辇蹷痿几，陟险山农笑却时。屐齿未常先雍老，翚飞久已见甍楣。磴扉百步犹流汗，观阁三休岂易追。浪漫悠悠一鸡肋，角巾东路最平夷。
摩肩蹑足吁屠贩，接衽骈颅坌驵筲。巷隘姑名为小隐，宾佳不必有珍肴。龙钟游宦如投耒，琐屑侨民一系匏。丘索典坟心迹远，烟埃咫尺自喧淆。
珠零醇碧郁春槽，矫首梅林釂自陶。横槊未应随李广，团词亦足拟王褒。俯从觞咏山阴禊，遥说笙簧锦里遨。取次难论御戎策，岂知蛙臛鳣鲭臊。
高槐汤饼排朝馔，嘉菊香菹芼戛羹。饷早趁墟樵垦计，浇春量腹圣贤并。无由屠嚼相亲就，岂䛏奇章侈大烹。飘忽红稠莺燕语，康衢冶服炫春晴。
往日承平孰为裁，诚能俾乂固当谐。岂云小辩能回斡，际遇长才力洽该。大块惨舒嘘翕顷，元明迷喻唯阿开。斗南必有圆机士，安得一樽陈此怀。
三餐佚豫年其有，一醉陶然日不贫。发议讵堪登膴仕，费赀端为速嘉宾。屡空蜀信匮囊药，稍效越吟追里邻。刘白殊无记人句，奇章高设岂应频。
瞥闻立睹且湛研，讨索思臧义理穿。剖析赖经宗匠手，绝群羞拍腐儒肩。鸱鸦嗜鼠颛门蔽，博簺忘羊失路偏。警策后生文宪种，若为准拟即真贤。
婉娈标仪赋了聪，优为郎位奉车童。蕴奇处士未王命，好事儒流昵德风。姻援乌衣门闼峻，款游骑省志怀同。克家致孝钟全美，凤羽飞翔亶待封。
炽炭雪窗尘简编，慵偎毳被藉粗毡。卯晨呵笔冰胶研，乙夜横琴冻折弦。郁郁烹鲜具羹戛，浮浮炊𫗧忍馋涎。鬻薪清爨庖丁粗，鼎俎逾时不解膻。
里唱涂讴铙吹轰，软尘梁苑记前生。宝珠穿蚁嬉游肆，莲蕊然犀不夜城。透碗灯繁人昼绣，隔罗光酝酒渑清。春娃环舞云阶隘，邦媛鲜妆月地行。
披猖二十四风花，淑美丰融殿百华。畀付碧茎頩粉蕊，薰裁温馥叠鲜葩。无言似笑诗魔恼，比韵侔娇女艳加。壮岁逐春心欲谢，酥煎靡丽远泥沙。
决科腾踏无前勇，比牒联飞第一流。召直毫端准谟诰，甄评皮里韫阳秋。槐班鼎辅膺荣柬，玉陛封章究远猷。楚挽凄酸泄遗恨，柏台金殿望隆优。
岳镇巍峩幕府雄，紫青颐旨禀趋风。布宣条目都无扰，求瘼慈祥概所蒙。宾位樽罍人事改，影娥花月画堂空。诸方故吏多才藻，撰纪徽嘉篆刻丰。
东鲁怀经慕先哲，斋房僻处盛门徒。勉陪流寓推乡校，优选文华庆仕涂。议狱蚩氓生活路，削锄奸轨亟扬枹。遗编亹亹乘儒典，济美弓裘后世模。
水绕庭除屋近山，居人六月自清寒。平时不起轩裳念，此去真输岩穴安。书富五车成活计，樽开千日慰艰难。径谋百亩从君隐，凭借林泉寄一箪。
雪堆屋背已崔巍，沟瓦垂冰冻不摧。乳石骈罗疑在谷，遗簪璀璨俨成堆。沍寒侵被怜衰老，咀嚼鸣牙忆尚孩。自是中原验时令，江南春候亦难裁。
举家食肉迹虽陈，端有寒儒继后尘。杜老长镵聊卒岁，颜生陋巷不逢辰。啖毡窃喜全高节，食肉从来鄙要津。扪腹祇应多愧负，天教吾党合清贫。
栏前碧玉四围宽，满座清风文字欢。霜气袭人秋更爽，溪光耿月夜生寒。登临顾我那能赋，姓字从公遂不漫。此景此时难再得，相思但把锦囊看。
机锋不契更何图，便合浮杯出上都。此去定须安短褐，平生那肯曳长裾。回天傥是奇男子，绾印原非大丈夫。挥手出门殊不恶，一帆秋水及鲈鱼。
归帽纳毫真得策，要笺留带计何疏。公如买莱苦求益，我已忘要何用渠。闭户羽衣聊自适，堆窗柿叶对人书。帝都声价君知否，寄付新传折槛朱。
森森松竹锁春风，半掩柴门一径通。独步水云情似鹤，对人谈论气如虹。诗书当日三冬富，光焰他时万丈雄。忽驭冷风径归去，长庚依旧耿秋空。
虀盐昔者谩儒宫，苇白茅黄处处同。十载从公烦点铁，寸毫令我稍披聋。一泓渐笑牛蹄水，万里初观羊角风。欲反三隅嗟已矣，两行衰泪付春风。
满腹悲辛谁与言，叩门不应更依然。一斑昔我尝窥豹，五色还公自补天。新陇只今堪挂剑，枯桐从此不调弦。典刑今有阿戎在，定与相从对白莲。
风行水上偶成文，暖入园林自在春。换国虽工非我有，呕心得句为谁珍。三生戒老诗堪画，千古长庚笔有神。不用临风叹奔逸，箪瓢一笑舜何人。
傍水禅房半掩门，乍晴帘幕卷黄昏。风驱红雨春何在，酒入香肌玉自温。勿笑饥肠充笋蕨，须将醉眼盖乾坤。杖头更有百钱在，明日还寻未到村。
万里炎洲政郁蒸，阿香捶鼓忽砰轰。云驱铁骑千山合，雨挽银河一夜倾。龟坼有田皆灌灌，猬毛无稻不生生。高楼破晓朱帘卷，六合无尘万象清。
旸虫赫赫欲流金，夹岸垂杨失翠阴。已恐人间被汤旱，谁从天上作商霖。崇墉定有千箱积，果腹同倾四海心。我亦不须忧脱粟，聊赓既醉入瑶琴。
谁向人间脱甑蒸，烦公大句激雷轰。高才自是百夫特，出语当令四座倾。霖雨虽从天上降，烟云要自笔端生。吹嘘六合无凡骨，例欲乘风款太清。
斗枢不见走蛇金，万里晴空无寸阴。郗扇虽交更挥汗，嵩车才出辄成霖。诗如翻水惊黄绢，力可回天在赤心。百里敢烦天下手，丰年无事但鸣琴。
水色山光入画屏，浩然相对自由身。芳菲莫恨无情去，天地常藏不尽春。傥得江河化酒醴，何须瓦砾点金银。花开花谢两休问，且向樽前一笑频。
入手新诗夺化机，一天星斗夜无辉。想君佳思真泉涌，索我强辞似箭飞。平昔端为覆酱用，临时那得锦囊归。不如且遣长须去，兀坐冥搜更下帷。
狂直初无涉世才，雷公斥下九天来。面冲风雪吹三月，马避干戈易四回。带雪烧柴平体粟，沥槽沽酒慰饥雷。如闻明日登闽岭，茅舍春风夜满怀。
未须绝迹便餐霞，且饮当朝谏议茶。法水有缘随远浪，污泥无计染莲花。千篇信笔初无语，万里浮螺触处家。已悟色空元不两，夔蚿何用更怜蛇。
谪宦亡聊又出奔，敢期冠盖也临存。豪华自厌蒸人乳，冷落能来叩席门。莫叹愁肠充苜蓿，从来醉眼盖乾坤。相知政在世情外，赐达回穷不足论。
白莲结社记前缘，偶到人间共一年。对学三生形已改，相逢一笑性犹全。法缘振地公今佛，逸思磨天我亦仙。明日清风飞短棹，羡师先去得林泉。
吾徒得酒便超然，何用红妆恼醉眠。密约自怜非宋玉，官差聊复浼梅仙。樽前起舞无鸜鹆，坐上求归似杜鹃。去去眼中无俗物，却将诗律绊春妍。
花柳年来不忍春，出郊聊复写忧熏。天因御史欲飞雨，山为文公却霁云。寸舌不须论理乱，一犁安得遂耕耘。凭君且尽杯中物，酒恶花香自在闻。
扶筇西去谩寻春，独学无人沐且熏。便欲问津从桀溺，当时折槛愧朱云。阴霾满目凭谁扫，芳草连空未易耘。家学定须兴尚父，威声一振九夷闻。
茅斋对语夜生春，帘幕低园沉水熏。冷坐顾余心似铁，题诗羡子气如云。山巅有蕨应同采，郭外无田可独耘。市酒盈樽且狂饮，儿曹昵昵不须闻。
谪官谁道不知春，出郭犹能一醉熏。银笔争题追鲍谢，席门琢句拟机云。东垣敢念百朋锡，南亩当从千耦耘。剩乞新诗殊不恶，恐因叩角彻天闻。
竹外玻璃十顷宽，水芝高下刻琅玕。冷香翦翦秋风动，孤艳泠泠晓月寒。康乐气豪犹出社，易之韵俗更谁看。笑谈今日亲姑射，太华高吟不数韩。
扁舟载月随夜风，晓到溪源访老农。水骨借风鸣活活，涧毛被雨绿茸茸。竹萌已削琼瑶白，村酒仍沽琥珀浓。醉倒田间无一事，九衢车马自冲冲。
北书一纸惨天容，花柳春风不敢秾。未学宣尼歌凤德，姑从阮籍哭途穷。此身已落千山外，旧事回思一梦中。何日中兴烦吉甫，洗开阴翳放晴空。
闭门经史自优游，气宇凌凌上斗牛。从政逝将驱鸟鼠，传家那肯坠箕裘。人间端欲挥银笔，天上俄闻记玉楼。山北山南何处问，翩翩丹旐舞残秋。
往事无如今日新，銮舆一再冒胡尘。阳微阴极故多雨，柳怨花愁不忍春。已遣侈心倾虏帐，行收泪眼拜枫宸。眼前恶景君休问，胜负相资臂屈伸。
一天梅雨乱缤纷，二陆超然乐事并。师命炙牛携越妥，相如涤器对文君。闭门嗟我如孙敬，载酒谁人过子云。窥窦有心公肯否，要将文字杂红裙。
九州胡马暗尘埃，政恐狂澜不可回。敢念陶潜旧彭泽，当寻阮肇过天台。三朝我乏回天力，一壑君还钓月来。便好相从长夜饮，箪瓢新有脯青苔。
踪迹平生半九区，醉倒时得蛾眉扶。连年兵火四方沸，一饱鸡豚半月无。住世今非孔北海，分司自到宾头卢。卷帘月色招人醉，三百青铜径自沽。
苍苔白石两清幽，缥缈虹桥跨碧流。日过窗间腾野马，雨余墙角篆蜗牛。饥寒不作妻孥念，笑语那知天地秋。一炷水沉参鼻观，扫空六凿自天游。
梦破南窗袅水沉，卧看素壁挂瑶琴。丝丝细雨晚烟合，阁阁鸣蛙蔓草深。但得瓮边眠吏部，不妨跨下辱淮阴。何时楼上登晴景，一醉聊舒万里心。
万里归来卧白云，蚍蜉撼树政纷纷。大儿文举知何在，巨擘于陵亦谩云。空洞能容数百辈，蒙胧如见二三分。小槽谁有真珠滴，径觅吾徒作半醺。
逐客难参国士忧，扶筇万里过闽瓯。藜羹充腹初无憾，楛矢逾江生计愁。长夜漫漫不肯旦，梅霖灌灌未应休。醉中我欲呼风伯，一扫阴霾霁九州。
风波未暇怨浮萍，多谢朋来慰此情。君似张凭真理窟，我惭侯喜得诗声。酒杯莫向吾徒浅，句法当令叔世惊。又恐诸公连茹去，堂堂王室要扶倾。
平生耻为一身谋，枘凿方员两不投。虮虱但知贪肉食，醯鸡何足语天游。雪余自闭袁安户，月皎时登王粲楼。更得吾人诗句好，当知此乐与天侔。
白白朱朱春已深，那知雪意更阴阴。落花几阵遮山密，穿褐余寒赖酒禁。骑马不前真有恨，留衣过腊岂无心。等为迁客俱逢雪，谁似梁溪独醉吟。
玄冥忽欲作春容，不许东君利自封。已使素英拖暖絮，更摧妖艳别寒松。那知往事思飞燕，预庆丰年免象龙。向有谪仙诗句好，何妨闭户醉金钟。
宿雨初开万翠屏，相携云水自由身。寸心未逐莺花老，一笑能留天地春。傥得新诗同刻烛，不妨浊酒共倾银。往来一气何须问，蝙蝠飞时日正晨。
余腊羁人少共欢，那堪瑞雪降云端。四时欲尽三更鼓，六出番成两岁寒。欺压岭梅残艳白，密敲亭竹碎声干。公卿休扫黉堂下，留与来朝贺客看。
凛然风韵老尤癯，方寸经营包九区。窖粟巧为任氏策，缚船冷笑退之迂。深藏未肯骄僮仆，俭德端能率里闾。故使考终逾七十，不因财害似齐奴。
高堂宴坐亦何忙，金水聊观毁与穰。远配刁间笼桀黠，未饶倚顿埒侯王。桑麻有亩今千计，牛马难言用谷量。可惜一朝螺变麦，千金无药治膏肓。
甜满中边一夜冰，璀璀璨璨自天成。冷香入骨追琼液，秀色当筵莹水晶。绛阙不须餐沆瀣，玉池何事养胎津。从公乞取洗蒸郁，一驭寒风上太清。
门前又见马如流，兵革缤纷几日休。岭似车盘方税驾，滩如雷霹更行舟。豺狼敢侮乾坤大，江海徒深虮虱忧。安得将坛登李郭，挽回羲御照神州。
才薄难趋供奉班，归来作意水云闲。谪官谩说九年计，客枕曾无一夕安。渭水不应藏钓艇，淮阴便合起登坛。唤回胜景凭夫子，使我甘归苜蓿盘。
乞身天上为溪山，征鼓不容蓑笠闲。酷暑扁舟同海角，暖风杯酒念长安。高情我自归莲社，妙誉君应冠杏坛。更约三山少从款，赪虬吐卵粲金盘。
玲珑画阁入鸿冥，隐约鸿冥入太清。紫气氤氲随去步，青霞杳霭逐行旌。桃花浪透三山近，龟角屏高七朵横。解逐梅仙在尘世，谁知尘世有蓬瀛。
南奔千里已途穷，更向长江避贼锋。十口未容谋去住，片帆那暇择西东。乞钱不忍从司业，食粥新来似鲁公。赖有诗情摧不老，时将新句吐长虹。
征鼓驱人夜发船，别来无处写忧煎。高吟自答㗀嘤啸，旅食时开郁屈筵。君去青天才尺五，我今白发已三千。何当却饮南湖月，颠倒衣裳舞谪仙。
玉殿曾叨侍冕旒，才疏意广误旁求。汇征那敢私连茹，勇退何妨在急流。蓬荜已无原宪室，江山要饱子长游。西庵轩槛多风月，幸子时来共茗瓯。
怪底祥光夜满门，朝来入社得诗人。空疏嗟我句无眼，俊逸知君笔有神。共隐兵戈不到处，相携云水自由身。便当痛饮追河朔，红雪缤纷脍锦鳞。
独领诗坛卧北窗，故应落笔士夫降。笑谈自扫剡藤万，声价曾高魏阙双。六合便当归化笔，一同聊复赏澄江。初无肯綮烦游刃，夜饮何妨取万缸。
只将诗律对晴窗，我本无为人自降。曹子棒头施色五，崔侯厅下植松双。千篇堪友骑鲸李，八咏当奴梦笔江。文字兴余行乐耳，肯容碧玉自盈缸。
一点萤灯续晓窗，已千人十未甘降。见闻仅得豹斑一，胜负犹争蛙角双。山耸剑锋登九坂，浪翻银屋度三江。归来自在春风里，时得萱堂献酒缸。
堂堂国士洪夫子，刻烛从渠心自降。妙手故应钓鳌六，得君那用射鸢双。定随国老兴东海，肯效骚人恸楚江。酒醴祇今须曲糵，要今六合共盈缸。
世事无由到竹窗，只余心赏独难降。雨余翡翠山连七，春涨玻璃溪自双。万壑不须看越峤，千寻端可配吴江。抠衣便欲同清景，安得黄封列万缸。
万里归来一小窗，利名心灭不须降。虽无何子食钱万，未到潘郎雪鬓双。楼上诗狂欲骑月，晚来酒渴思吞江。从今痛饮须论日，琐琐那能问几缸。
婷婷袅袅出纱窗，坐使红妆万目降。翠袖薄笼春笋十，玉钗初合绿云双。四弦对客追三叠，万唤令人忆九江。曼倩酒狂本无量，为渠潋滟倒银缸。
水沉一炷袅晴窗，默坐无心可得降。浥露菖蒲能寸寸，语晴新燕自双双。祇今得兔不钻纸，那用浮杯更度江。前世远公只师是，好从元亮供千缸。
文阵曾惊贤士关，青衿袖手仰登坛。当年声价辉旸谷，晚节清贫奈岁寒。地下修文屈颜子，人间谈易失丁宽。传家赖有千人杰，三接天衢不作难。
懒从蒿目世间忧，缓步招提味九丘。正论羡君无郑卫，穷途慰我在商周。飘然忽作迁乔兴，卓尔难追跨海游。别去词源应万斛，幸分涓滴洗离愁。
海角谁能写客忧，童颜鹤发顾崇丘。风流君似东山谢，勋业余惭赤壁周。落笔敢陪风雨疾，扶筇时共水云游。明朝却羡先生去，万顷烟波醉莫愁。
平生杯酒百无忧，四海风流陈太丘。据景笔端凌鲍谢，当年门下得伊周。那知避世嵚𡼭迹，也许从公汗漫游。闻说片帆今又举，三山无处着人愁。
我生诗酒弄林泉，紫诏三呼出洞天。高视尘寰但蚊睫，冷看时辈耸鸢肩。山间已袖婴鳞手，物外今还钓月船。若使儿曹知此乐，人人同得地行仙。
数椽茅屋傍山隈，野草如云径不开。小院纵横行蚁阵，孤灯明灭纵蚊雷。并包益见乾坤大，扫灭何时风雪来。磊块胸中何处洗，酒行到手莫停杯。
愁见孤城万马屯，山行飘若出尘樊。临池想凤心皆妄，据槛观鱼道更尊。笑吸百川淋酒渴，旁看三峡倒词源。人生适意须觞咏，世事升沉不足论。
枪榆不羡贴天飞，冷落柴门半掩扉。花榭水轩催客老，饭囊酒瓮与心违。风流沈约自应瘦，美好陈平今已非。谁似宗盟重山岳，九环金带称腰围。
万里归来云水乡，逢春得酒且彷徨。好贤谁似双松吏，使我时终一石狂。忽与高唐来鼠目，却令朱户锁梅妆。先生取瑟吾知己，安得从今不举觞。
栏杆十二俯烟涛，冒雨从君一醉陶。颇觉寒窗侵岛瘦，故将胜景助韩豪。波声裂岸鱼歌远，水势横天钓艇高。前日主人今国老，乘桴何处泛滔滔。
萧条门巷半莱蒿，杯酒田间亦自陶。采栗久要工部拙，骑鲸偶厕谪仙豪。狂波故作风雷噫，逸兴何妨日月高。胜景赖君佳句压，胸中江汉更滔滔。
琢磨佳句敌离骚，赖得朋来漉酒陶。时遣纡余资卓荦，更将华妙济雄豪。阁临巨浸南溟近，帘卷晴空北极高。更约高谈句法外，可怜天下政滔滔。
星郎德望欲摩天，坎止流行任自然。直道不回真铁石，高怀未老已林泉。宗门夙了风幡动，杰阁聊修香火缘。顾我驱驰成底事，羡公真是地行仙。
真人蹑身凌紫霞，下悯浊世长咨嗟。崇楼杰阁耀金碧，开阐至道非雄夸。仙茅连山可度世，守此规规如井蛙。灵云一笑万事毕，到今福地空桃花。
老干千年如削铁，蛰龙酿春未肯泄。阿香推车动地来，振起虬髭上天阙。砰轰一声惊倒人，雨势更挽银河倾。炎洲六月尘生海，一朝化作无边春。
江边芦苇风飕飕，东君一点破寒愁。窗间疏影横春瘦，枕上冷香寻梦幽。夜半竹折惊残雪，醉起卷帘千山月。肺腑洗空龙麝腥，落笔天香鬬清绝。
责官只得林泉幽，也有曲膂潜相雠。肆毒不知分彼是，后身那解癖春秋。我婴逆鳞龙不怒，谁知蠢蠢敢当路。要我迷阳不作难，祇恐寿光劾君去。
断臂一朝续狼肉，楛矢漫空夜相逐。海凫乱飞三丈毛，蓝田不行四寸玉。何如南岳追祖风，云间坐致桃李秾。笑尽酒船三百斛，醉吹箫管上晴空。
平生作意庐山游，往来却贪吴越舟。陛下许臣鞭匹马，芒鞋因得款清幽。是时六月蒸炎暑，六合黄尘空一雨。上方冷翠袭衣襟，便觉笑谈在天宇。
白鹤一去断消息，白鹤岭高高无极。仙人望汝久不归，珠花撩乱瑶海碧。当时同伴有飞鸾，雪浪掀天翻彩翼。世间千岁会重来，过眼不须寻鸟迹。
渡头送君泛小舟，丝丝细雨织寒愁。自闻君来天亦喜，急扫阴霾霁九州。聚星高会古难续，也欲从君勤秉烛。期君指顾苏瓯闽，一笑春风不忍独。
五月半，农忙乱，插田心是秋成饭。却道禾熟不临场，祇么任从风雨烂。一身两眼对两眼，个中丝发初无间。老狐涎尽复何疑，再坐盘中弓落盏。
玉线金针相续难，劫壶空处妙投关。香林烟暖风排雪，月窟冰寒影转山。里许借功方得活，那时退位不知闲。宗家密密绵绵事，布施多人莫要悭。
吾家种草古今难，针鼻才分度线端。混处相期君把手，到时不与汝同盘。却来大用纵横是，向去全功转侧看。底事要凭师印可，轮回生死不相干。
髑髅前有本来灵，照彻毗卢顶𩕳平。玉马过关方半夜，木鸡唤月恰三更。寥寥迹绝全功转，历历光生借位明。却著弊衣垂化手，合同船子顺流行。
生灭心尽是寂灭，露柱怀胎底时节。寂灭心起是生灭，石女生儿解言说。用时万象不盈余，休处一真无空缺。藤枯树倒笑呵呵，依旧清风与明月。
地水火风休假藉，一切不留还脱洒。家风廓落等虚空，田地虚明非昼夜。鸟道须知举足难，玄机不许丝头挂。同中有异异中同，彻底浑沦无缝罅。
一亘清虚衲子家，十方三世个生涯。光明照夜触髅眼，消息含春枯木花。晓色依依云冉冉，天容淡淡月斜斜。母陀罗臂通身是，今日逢场便攃沙。
一尺水，一丈波，五百生前不奈何。不落不昧商量也，依前撞入葛藤窠。若是你洒洒落落，不妨我哆哆和和。神歌社舞自成曲，拍手其间唱哩啰。
森罗万象许峥嵘，透脱无方碍眼睛。扫彼门庭谁有力，隐人胸次自成情。船横野渡涵秋碧，棹入芦花照雪明。串锦老渔怀就市，飘飘一叶浪头行。
宗说般般尽强为，流传耳口便支离。种田博饭家常事，不是饱参人不知。参饱明知无所求，子房终不贵封侯。忘机归去同鱼鸟，濯足沧浪烟水秋。
不起一念须弥山，韶阳法施意非悭。肯来两手相分付，拟去千寻不可攀。沧海阔，白云闲，莫将毫发著其间。假鸡声韵难谩我，未肯模胡放过关。
而今参饱似当时，脱尽廉纤到不知。任短任长休剪缀，随高随下自平持。家门丰俭临时用，田地优游信步移。三十年前行脚事，分明辜负一双眉。
第二头分悟破迷，快须攃手舍筌蹄。功兮未尽成骈拇，智也难知觉噬脐。兔老冰盘秋露泣，乌寒玉树晓风凄。持来大仰辨真假，痕玷浑无贵白珪。
清白门庭四绝邻，长年关扫不容尘。光明转处倾残月，爻象分时却建寅。新满孝，便逢春，醉步狂歌任堕巾。散发夷犹谁管系，太平无事酒颠人。
梦中拥衲参耆旧，列圣森森坐其右。当仁不让犍穉鸣，说法无畏师子吼。谵语谁知泄我机，厖眉应笑扬家丑。离四句，绝百非，马师父子病休医。
照彻离微造化根，纷纭出没见其门。游神劫外问何有，着眼身前知妙存。虎啸萧萧岩吹作，龙吟冉冉洞云昏。南泉点破时人梦，要识堂堂补处尊。
收尽余怀厌事华，归来何所是生涯。烂柯樵子疑无路，挂树壶公妙有家。夜水金波浮桂影，秋风雪阵拥芦花。寒鱼著底不吞饵，兴尽清歌却转槎。
临际全机格调高，棒头有眼辨秋毫。扫除狐兔家风峻，变化鱼龙雷火烧。活人剑，杀人刀，倚天照雪利吹毛。一等令行滋味别，十分痛处是谁遭。
孤筇长作水云游，底事而今放下休。一点破幽明历历，十分合体冷湫湫。暗中须透金针穴，转处还藏玉线头。劫外家风兹日辨，渠侬真与我侬俦。
五月五日天中节，百草头上看生杀。甘草黄连自苦甜，人参附子分寒热。薰莸难昧双垂爪，滋味那瞒初偃月。圆明了知心念闲，摩诃迦叶能分别。
万里西来坐少林，灯灯相续至如今。泥牛鬬里同归海，玉线联时妙契针。未坠绵绵吾祖绪，不忘切切老婆心。风前一弄无弦曲，会有丛林人赏音。
菩提无树镜非台，虚浄光明不受埃。照处易分雪里粉，转时难辨墨中煤。鸟归无影树头宿，华在不萌枝上开。际会风云底时节，寒梭出蛰一声雷。
九重尊贵位中人，灿灿星图拱北辰。活计四时调玉烛，家风万世运金轮。区分群象布淳化，囊括二仪怀至仁。算数不能穷寿量，南山苍翠镇长春。
祖华五叶发灵根，端的知恩解报恩。大仰未忘东寺会，玄沙相继雪峰存。机梭传处难通路，针芥投时有妙门。鼻孔放光出气快，当年一斲尽泥痕。
主中之主天中天，家势金轮万代传。退步不居尊贵位，借功却作诞生缘。廓虚印上无瑕垢，明白机头有转旋。劫数不能知寿量，湛存象外自绵绵。
朔风拂旦吹秋过，时节薄寒宜就火。拱默威音世外游，放闲枯木堂中坐。尘劫空时却有家，道环虚处元无我。灵灵不昧寂而知，衣钵少林分付可。
小雪纤纤洗霁色，新春冉冉入烧痕。三千界现非佗物，百亿分身有妙门。白云儿是青山用，青山父是白云根。寄语白云数回首，青山免见瘦棱棱。
十方法侣共安居，云月身心照处虚。转侧芦汀飞鹤鹭，亡机林壑混樵渔。瘢痕若尽光无际，丝糁才萌念有余。廊下相逢休放喝，且容兴化撒珍珠。
途中久客忆家山，一线蹊通入翠寒。望处霁云收素练，跨门残月堕金盘。十虚俱殒眼方阔，三世齐吞肚觉宽。变化鲲鹏底时节，霄程九万看风抟。
云门老子能施设，胡饼佛祖俱超越。哆哆和和两片皮，狤狤獠獠三寸舌。不是特地展家风，也非投机应时节。生铁铸成无孔锤，忒团𪢮兮难下楔。
阴阳爻象此为宗，杀活机头看变通。玉女退身功后位，木人引步异中同。一尘不受能虚廓，万像无遗却混融。借得因缘成现用，玲珑八面尽家风。
今朝腊月二十五，衲僧一曲和云门。谁将节奏乱孔窍，不到瘢痕伤斧斤。舌无骨，眼有筋，方见韶阳老子能。拍拍元来浑是令，哩鸣啰了逻鸣棱。
一头白发几回春，方信闲身似痴人。直下放教平稳去，更将何法作根尘。道合自然也，日日好日，年年好年。东君刀尺裁华木，付与过头杖子禅。
应机也乍卷乍舒，据令也全收全放。三千世界你夤缘，百亿分身君伎俩。风行空，船驾浪，施受通同无住相。一言相送知不知，千僧在你钵盂上。
一著能回一局棋，仙即妙处只些儿。点开活眼分生杀，不作穷忙死马医。倒却门前刹竿著，一把推出谁藏缩。工夫磨琢老成人，圆陀陀地无棱角。
一段光明亘古今，有无照破脱情尘。当头触著弥天过，退步承当特地新。紫极宫中鸟抱卵，银河浪里兔推轮。是须妙手携来用，百亿分身处处真。
衲僧拨转铁牛机，默耀灵通底是谁。月兔影沉云母地，海禽梦卧珊瑚枝。韶阳佛法嫌饶舌，鲁祖家风解惜眉。端坐环中虚白处，纵经尘劫个难移。
曼殊大士振真风，智洗无明去夙蒙。眼翳才消华自灭，灵光独照妄还镕。木人步转初归位，玉女机回却借功。纲领提持看手段，门门变态是神通。
侬家活计本天然，刹刹尘尘见普贤。犀角一星蟾影透，神珠九曲蚁丝穿。觉非渐次亡棱缝，幻自消镕得混圆。妙应通身无向背，古菱花不染媸妍。
谁从普眼道场来，天帝堂前珠网开。彻底光明成一段，个中清净绝纤埃。交罗理事真空观，照破根尘不夜台。恰恰相应尔时节，陶家壁上起梭雷。
黄金出矿断前疑，岸走舟安觉所欺。动目是渠摇湛水，聚萤无我灼须弥。翳消便见飞华尽，机迅将知击电迟。识得堆堆庵内主，外魔那得到藩篱。
痴根爱种力锄除，一段灵明是旧基。插草天人深会意，拈华尊者笑开眉。鱼行大士须珍重，布袋憨僧且伏惟。处处鼻头相撞磕，唯心境界你谩谁。
觉了前前非处难，而今步步到长安。色心㳷合无丝路，法性圆融没许般。个事本来元脱洒，几人到此出颟顸。妄亡起灭功成也，应笑风旛动刹竿。
门开三观莫迟留，得路行行到始休。鉴像照心无所住，楼钟出碍有来由。顶中具眼如天主，肘后分符似国侯。应世度生游幻海，月船风棹驾涛头。
妙圆单复绝中边，五五机轮互换难。弦管调来声律合，梭丝织出锦文观。身心一一能分应，手眼千千不可谩。似付盐梅岩叟用，和羹无复见咸酸。
证语由来把柄长，重重脱处雪加霜。众生相在犹流浪，寿命根除自息狂。退骨龙能将雨去，蜕鳞鲲复得风翔。郢人斲尽蝇泥也，方见元初鼻孔光。
药病相攻双去难，心华开发自家禅。天真历历非修证，日用堂堂岂授传。高步丹霄知得计，止啼黄叶信成权。底时屑屑行泥滓，可笑蜗牛自涴涎。
选场随手取标球，长短期中入社流。觉后绳绳机自脱，悟来密密类难收。十分饱足雪山草，一色浑成露地牛。风扫水天尘翳尽，芦华相照月明秋。
陀罗尼句觉皇宣，一略闻名胜施缘。端见髓心相付嘱，莫将耳口作流传。顿机做处天飞电，大器任时海纳川。不是老婆情分切，肯留文字破尼干。
木童吟处槁回春，个里庄严功德林。垂手断崖知路活，藏身空劫忌机沈。未翻识浪无多子，不挂唇皮有一音。佛祖契心言迹外，炷香清坐与追寻。
丹山凤窟冷相依，惭愧如今羽翼齐。云外翔鸣同颉颃，林间啄步暂分携。玉华衔处天容晓，珠树栖时月影低。引喙醴泉期后会，殆将新语濯尘泥。
雪立空庭畴堕宾，丹山握手履芳尘。石人破晓初移位，玉女羞明却转身。去意江湖频挂梦，回头棠棣一成春。丛林衰色待膏沃，侧耳风霆起蛰鳞。
米坊能者较些些，七百僧中独作家。半夜传来衣有据，机前收得镜无瑕。祖师只么闲舂碓，若子如今莫撒沙。古井先秋念枯冷，金绳钓出玉虾蟆。
胸中行脚事分明，亲见芙蓉缀晚英。黑马踏霜元不迹，白鱼吹水了无声。投机曾弄无须锁，出手相扶折脚铛。去米去沙还未可，要须偏正并头行。
拖策鸣林游兴浓，要将丘壑醉青瞳。黄华尚媚秋余日，锦树那禁霜后风。转岫虵行岐屈曲，断崖虹卧水丁东。谁悭剧味平生事，分付饮茶谈笑中。
一筇双屦征具简，幽讨胜友宾栖深。与公半夜丘壑语，慰我平生麋鹿心。倒榻雅成山水梦，落泉寒作丝桐音。归欤城寺禅肤粟，定是流想来家林。
一从豆颗爆寒灰，头角峥嵘顶目开。碧玉盘中珠宛转，瑠璃殿上月徘徊。木人顾影当明去，石女披云半夜来。偏正功圆须转位，入廛垂手类难该。
梦回茶碗手亲扶，雅意沩山转道枢。自唤主人酬一诺，谁违尊者应三呼。死生到日还能否，辜负当年是有无。妙得古人行履处，了无些事作工夫。
疏巢凄冷卧西柯，梦觉归思遽许多。风雨江头乱雁字，家山坞外悬渔蓑。白杨村落庞居士，青石浮图蕴大哥。倦倚苍松坐凉夕，兔推明月下星河。
虚明一念洗粉埃，眼在髑髅眉底开。玉凤衔华春不老，金鸡唤月梦初回。匣中古剑光干斗，壁上寒梭蛰破雷。佛祖入廛成化事，那嫌榼𣜂鼻头堆。
机梭未动若为颜，一点虚灵入道环。明月光中窥自己，白云影外到家山。金鳌转侧夜潮落，玉马嘶鸣春信还。得手应心无不可，脱然时事岂相关。
宾茧风枝梦不宁，夜堂思对老人星。一心归去事萱草，千里相求鸣鹡鸰。树树丹枫金堕叶，丛丛黄叶雪浮汀。西山秀骨濯秋雨，窗户卷帘分远青。
白鸥定怪盟事寒，杖蔾投社不多难。苇风华雪秋著岸，船月蓬霜夜转滩。丘壑身心徒役梦，江湖臭味赋游般。它时衣外传来物，唤得回头倒刹竿。
杖头挂钵丐丹丘，力破清贫一点忧。红雨几番华事老，黄云万顷麦家秋。对缘手眼通身是，应物机轮转处幽。归理韶阳糊饼话，肚皮束篾饱齁齁。
缘丐人间一锡飞，苍岩烟腻雪初晞。风丝未许闹禅眼，云锦将看落化机。自勉丛林供食钵，谁嫌尘土翳征衣。归来僧饱上方饭，相伴春山歌采薇。
方游捋遍虎髭须，空劫壶中探有无。风月满头功未转，江山入骨病难扶。针投芥粒机非爽，弦续鸾胶道不枯。归去丛林看仪羽，丹山出处九包雏。
缚茨枯坐九江东，镜像虚融方寸中。舜若多身禅夜看，母陀罗臂用时通。缘生谁兆有非有，寂照自知空不空。道契观音斯善应，萧萧竹雨杂松风。
平生胸中云外峰，有闲便与扶瘦筇。但知一世丘壑味，想得十分猿鸟从。明见秋容山洗雨，清可人意风吟松。归来游兴散不尽，谁杵唤月黄昏钟。
千里同风德不孤，心秋觉月照空壶。两头坐断何生死，一点圆明异有无。木马寒嘶青草坞，泥牛春种白云区。见闻佛事谁迎背，用处全机道转枢。
而今别后记丁宁，曹洞家风句未形。月满凤林寒不梦，年深龟壳灼犹灵。沈沈莫触蛇头毒，的的须明犀角星。便与放开聊展手，那时相见望州亭。
霜晨蔾杖起孤禅，乞食山家图省缘。斜径顺风鸣竹火，飞甍迷眼映松烟。秋羹木鳖有真味，午饭树鸡无俗膻。谁谓客床卧不稳，我无支遁买山钱。
历历枢中转化机，出门气象履芳时。溪光丽濯红锦段，风柳细撚黄金丝。空空不碍浑亡我，处处相逢却是谁。会得宾头卢见佛，向人卖弄有长眉。
劫壶浩浩洗魔缘，妙处真观自见前。的的未萌明宾际，灵灵无得入深禅。风抟海运鲲将蜕，月皎沙寒鹭不眠。触事投谐能转变，何妨大浪驾空船。
家林稳卧一巢云，厌作梁家庵底宾。折桂手舒寒触月，衔珠眼合梦游春。庭除不见雨华鸟，麋鹿能来呼谷神。五老芳邻归问讯，笑谈相对白头新。
月兔含清欲喷霜，客怀陈习作归翔。虽云扫尽名言垢，我笑熏成知见香。聚石为徒头易点，悟空能讲义难量。到家握麈随宜说，莫对余机挥界方。
觉海长鲸作蜕翔，青天端以背磨光。胸中浩浩吞云梦，眉际津津秀太行。静榻每来成友语，孤筇它往咽人肠。后将访我先传雁，为薙别来三径荒。
夜明帘外月天霜，衲子还家机事忘。枯木吟云须内照，死蛇含毒更堤防。闻琴起舞饮光习，放镜迷头演若狂。好是重来斲蝇翼，祖师鼻孔要生光。
耕云种月自由人，田地分明契券真。黄独将看炊作饭，白牛今已牧来纯。镢头活计时时用，物外家风处处亲。禾黍十分秋可望，饱丛林汉著精神。
明月芦华未得如，清光自照本来虚。十方坐断须拈帽，一色功圆要放锄。转背石人归位后，擡头玉马过关初。尘尘刹刹见身相，方信曹山井觑驴。
山麓水滨竹木阴，我侬懒养静居深。一生自足淡中味，三际那收闲底心。壑云未成出岫意，松风能作下滩音。十分清兴与谁共，想有沃洲支道林。
世间尘杂长人瘿，归卧萝龛霜月影。里许离微妙转功，玉壶夜汲瑠璃井。吾家语味嚼枯硬，醉饱回来双眼冷。云水明明得自由，六门事外谁关屏。
禅腹须来竹篾缠，好看水牯自耕田。布单不卖三千里，树耳谁疑二十年。一句合头尊旅会，十方坐断正偏圆。它时投杖来相访，且莫穷忙空竖拳。
烧痕笋蕨富登春，谁解看承庵内人。天供异华功未尽，龙吟枯木病难泯。夜禅终作寒蝉蜕，昼卧何妨倦鸟伸。后日重来勘诸祖，阿谁钩上赤梢鳞。
这开梦觉底因缘，佛佛心同亡后先。一点灵明三世外，十分妙净万机前。琢磨自得丛林下，游戏何妨百草颠。尘刹纵横俱化事，起家人只奋空拳。
去去之人乞食心，春风浩荡洗丛林。松蹊香腻糁黄粉，竹坞清癯包玉簪。炊甑分珠斋钵满，净瓶汲月夜塘深。归来磨濯光明在，向道尘泥不涴金。
呼筇起寂下云居，寒麓回春寻友于。烟染草芒三径暗，雪晞麦脚一鉏濡。欲求真语涤尘想，那畏峭风生粟肤。不见诗郎归怅怏，清癯时对石菖蒲。
原鸰能作归呼音，暮风堕叶秋在林。路沙漠漠水潏潏，夜色冉冉山阴阴。坐冠多士自省短，挽袂乃友相知深。乞与高闲偿夙歉，闭门稳卧舒疲心。
云麓胜处夙未到，清行兴锐忘崎嵚。谁无瘦杖少扶力，我与幽人同赏心。壑津软缘自宛转，岸树老碧长阴森。溪西乞火煮茶去，竹里人家斋磬音。
东山聚散亦夤缘，华吐芳姿柳锁烟。肯处根尘非一一，用时手眼恰千千。塔中祖有相传事，岭外人元不会禅。后日能来圆此话，未嫌敲枕唤春眠。
东风吹断濡华雨，淮上秀峰青可数。束屦欲寻南北山，卷衣又别东西祖。渊鱼蒲鸟闹一家，汀笋溪蔬甘两箸。处处相逢记得么，夜寒月在珊瑚树。
云林风雪暮纤纤，滴沥寒声晓断檐。一点丐心盟杖屦，十分化事入锤钳。霁光如拭月无碍，华锦落机春不嫌。百亿分身遍尘刹，见闻萧洒孰相黏。
苕霅溪头柳眼青，食时持钵众香城。诸邻定怪颠毛白，久客自怜心境清。重念雪寒亲麈语，无忘水暖走鸥盟。饱丛林汉深相悉，笋蕨春山次第生。
温风促客下云岭，触处无心即道游。得坐会当明变豹，出门须解倒骑牛。冲烟筇入青萝径，载月船回白鸟洲。中外夷犹功迹绝，㳷然天水一成秋。
若子能来过我门，端知良遂志弥敦。微尘破处得经卷，万象纷时空眼根。与世支离谁恶意，怪人棱瘦自秋痕。归兴定到家林稳，山月流明洗夜昏。
里许由来懒荷担，百草头上何廉纤。半夜对月笑拍手，不见喷霜三脚蟾。劫空有句妙如许，公去谁余对眉语。后见太平堂上师，敢烦为我分明举。
涩舟沙水岸棱棱，岸上春泥深涴藤。回首康山怀结社，真情祖室事传灯。子孙亹亹雪庭可，衣钵绳绳舂屋能。坐照少林墙面意，湛明心地莹如冰。
残毳编衣裹槁形，胸中底事独醒醒。亡机冲应用时妙，活眼冷窥虚处灵。语秀锦云春片段，气清梅雪晓零星。而今功尽牛头懒，华鸟不来风扫庭。
真实人居遍十方，至游处处露堂堂。鹅于水器择其乳，蜂在华房采得香。心鉴照中无垢翳，道环虚里见神光。能来闹市住三昧，鸟度长空迹不彰。
风立沙根肤粟顽，冷涵星石水湾湾。登舟欲济轩窗底，扶槛政疑图画间。云拭山容苍玉障，日浮江面紫金环。回头五老相招我，林友无嫌夜扣关。
胡床拥毳怯春寒，怀丐人行野雪干。风信入华披锦段，月魂堕水濯金盘。浄名取饭亡多力，慈氏开门只一弹。妙得其中佛受用，头头成见不相瞒。
佛灯谁我续光明，果若莲开大梦醒。香草有心持洁白，兰膏无脚湛寒青。默耕化外那知夜，真照壶中不觉冥。家世儿孙传底事，从教辉耀显门庭。
佛事潜通兴化门，用时斤斧莫成痕。全机超出轮回际，一句拔除生死根。凉吹洗磨烦袂暑，素蟾排逐夜台昏。鹅王引饮唯醇味，水乳斯分不我浑。
重轩瘦立曲栏头，岛屿青微冷枕流。望眼解随沙水转，赏心真与岸云浮。平分野色连延屋，点破江光相趁舟。般若空宗深得义，森罗元不碍人休。
枯歇身心百不思，湛圆自照劫空时。妙明智鉴那留垢，虚廓灵机未度丝。的的髑髅看活眼，堂堂尘刹用闲眉。是须恁么承当去，鼻孔累垂识祖师。
可中滋味欠些些，成就庐山笋蕨家。丐事子行黄苇渡，盟心人在白鸥沙。和羹户户俱煎卤，扫雪村村欲没靴。味及衲僧初偃月，圆通只个是生涯。
庐山淡薄已多时，谁与丛林洗败姿。为爱海冰资菜味，不嫌春雨破华枝。仙陀婆事行行辨，舜若多身处处宜。快意截流船到岸，江头风顺看樯旗。
阿祖江滨插苇枝，丛林蕃茂果臻斯。师门昆仲知名旧，缘法东西得面迟。沙上盟寒鸥怪晚，屋头字草雁来时。月明古渡清铺练，千里同风不隔丝。
混处还须转侧看，底时妙在一丝端。闲云卷雨秋空阔，明月流辉夜水寒。棹破波光华细碎，梦惊蓬晓影团𪢮。真机分应头头准，却出黄芦把钓竿。
松烟竹蔼细蹊通，清津白石寒珑璁。艾禅真是甘蔗种，香林再吹薝卜风。一溪冷引藩篱外，五老秀蹲怀抱中。写目轩窗意幽远，淡然消息不雷同。
过门衲子上饶人，破我胡床默味真。道活髑髅前有地，用冲赤肉上无尘。盟心芦笋白鸥社，梦眼华枝蝴蝶春。满着圆通无尽意，四衢处处主中宾。
枝藤结伴得游娱，怀习难宁寻旧居。云水梦思孤榻稳，山林眼味四窗虚。秋衣未絮怯繁雨，午饭无盐甘软蔬。老境端来偿底志，道同巢鸟与渊鱼。
来谒芭蕉大仰孙，要明圜相识耽源。横山烟雨洗秋骨，掠面溪风吹暑痕。菖蒲叶瘦水石秀，枇杷树密轩窗昏。阿谁床头柱杖子，乞我款曲寻云根。
吉祥草织禅家供，一片瑠璃滑无缝。门掩鳞鳞水不流，窗含冉冉云初冻。坐寒风月蒲芦秋，睡足江湖鸥鸟梦。而今卷处追昔人，隐隐犹怀鼻头痛。
尘刹分身看化机，青烟几处午家炊。面墙坐照丛林事，持钵丐缘云水饥。出谷鸟传春次第，漾舟人爱月相随。归来定有饱参句，笑解枯禅篾肚皮。
将看秋早瘦风林，禾卷黄云副丐心。妙印手中那外物，虚空胸次不容针。谁家落甑炊香雪，后夜归船棹软金。洗足蒲团松石上，绕篱山水有清音。
泥沙淘洗浪煎干，一片照人冰雪寒。意得试莲浮卤力，默知随箸入蔬盘。万家婉婉能相助，众口调和信不难。无像有神聊勘过，圆通眼在舌头端。
饮茶作别出萝门，相送犹怀握手温。断雁几时归缀字，浮萍随处卧生根。秋风窗外拥芦雪，梦冷床头堕月魂。麈柄年来疲转徙，却思红颗共炊盆。
颠毛垂雪堕清贫，卧久风林梦转身。一境妙明还就父，六门虚应却来人。凉秋月兔流魂莹，湛水云龙蜕骨陈。家法儿孙须力振，此行未可腐宾宾。
浮舟春水作归征，家有良田可饭羹。久客回翔云一点，旧巢卧看月三更。人猜我住尖头屋，尔去谁扶折脚铛。为问岩头穷鬼子，当时何似此时生。
我初浮舟济九江，幽寻兰若山苍龙。王摩诘画倚栏槛，谢灵运诗开绮窗。艾禅高谈肖琢玉，法身雅论非枯桩。梦回便是圆通路，月冷上方钟一撞。
伐木清哦癖在肠，握筇苍磴履重霜。玲珑堕壑乳泉响，萧瑟到门松吹香。高寒夜雨冻一色，虚浄晓云流五光。社散荷枯有遗友，目青须发半沧浪。
晚岁丛林闹苇麻，可中着眼辨龙蛇。行当五路我能事，坐断孤峰渠作家。佛法从来如嚼蜡，朋俦此去似团沙。音书不寄思惟尽，千里同风却较些。
勇退归来适旧游，家林禾黍一成秋。黄芦雪照沙头屋，明月波浮江口舟。耕道谁从夫子后，逃禅今与老僧俦。柴桑试问陶彭泽，风味真醇相肖不。
标心脱帽法丹霞，借力堂前刬草些。塞上不须嗟失马，杯中端欲断疑蛇。久怀甘露濯尘骨，将意丛林开觉华。古渡雪芦明月共，一壶秋色属吾家。
桃华濯锦春水寒，洞门窈窕玉勾栏。三峰拥翠云吞屋，九井扬波雪溅坛。象帝先身元老语，谷神后事阿谁观。羽郎清瘦发半白，待乞安期五色丸。
西风木落山露骨，秋月在水波濯魂。客意归卧四明麓，三世佛从禅口吞。大千俱坏我不坏，三六相昏渠不昏。劫空照见造化种，回首应物亡尘根。
阿牛纯热不鞭牵，卧向古源苍树边。春谷玉田看去种，雪山香草饱来眠。背头隆骨任丰载，鼻底流津大作川。异路行行哮吼处，莫忘露地未萌前。
一跃龙门适旧怀，棱棱浪级向人开。洗尘云阵浇华雨，借力天衢破蛰雷。略彴驾溪桃水满，浮屠瘗骨玉山颓。欲知佛眼无遮障，须到灵光不夜台。
空岩俨若虎头苍，云腻岩前草木光。竹吐锦萌春雨饱，松含黄粉野吹香。石床蟠足散征倦，道境洗心聊坐忘。投饭上方兰若去，未能痴学顾长康。
轻轻弹指便开门，百亿门前百亿身。妙应因缘通处处，圆明个事遍尘尘。华间蜂采黄须蜜，柳上莺传青眼春。归日相呼满钵饭，一时分付饱参人。
声利明来若梦游，肯迂征家宿云栖。情高素抱山樊志，性淡幽寻松石俦。爱我家风清入眼，问伊时事默摇头。今朝送别还孤坐，空对炉烟篆字浮。
紫霄峰顶金浮屠，风铃扬音闹苍虚。玉栏中地稳行道，云磴下林新葺庐。江山怀抱富不恶，霜月轩窗清有余。老眼寒青伴耶舍，炷香心醉竺仙书。
豁浄虚通入觉场，体前一段本来光。孤禅恰恰如担板，默照明明似面墙。秋光芦华两岸雪，夜寒桂月一船霜。迢迢象外行归路，雁字低低正夕阳。
万指相从作正观，出求卧席著蒲团。恬处敛雨野云薄，湛若磨风秋水寒。卷去犹知鼻头痛，坐来方信髑髅干。芦花明月阿谁事，人在江湖把钓竿。
吉祥长者草茸茸，香软登机棱路通。卷去若人呈己事，得来与我展家风。默游两岸雪芦外，瘦坐五湖烟水中。未许春眠梦蝴蝶，大方引步劫壶空。
衲帔蒙头自照人，月明堂上转机轮。肯传千里鹡鸰语，要作十分棠棣春。雪岭同风当日事，石头束篾旧时麟。家林归卧长连稳，满眼清光不见身。
雪屋高寒能我过，疏梅清秀雪林柯。不悭屈宋楚人语，来试宗雷莲社科。后会说盟如有以，此行洗念入无何。春风迟立栏干曲，白雪楼前船弄梭。
吃茶去语落诸方，聚首商量柄杷长。相席是渠能打令，同尘输尔解和光。舌头狤獠明无骨，鼻孔累垂暗有香。盏橐成来圆此话，侬家受用恰平常。
霜风猎猎扫平野，沙头蓁翳浄如𬊈。淮津斜转龟山麓，云汉微分雁塔尖。篱落梅梢春点点，庭除松影月纤纤。禅家况是不羁友，问讯勤来想未嫌。
人头膏火底心休，来预林俦默默游。犀晕成时月魄夜，雁行断处霁容秋。百年分付三椽下，万象峥嵘一指头。归去懒融无伎俩，庵前华鸟莫相求。
归去家山雪未消，到时雪后翠棱高。豁然直下断三际，卓尔个中抽一毫。化钵不妨游幻海，虚舟何惮驾惊涛。因缘成熟袖双手，莫学吾家败酒糟。
檀度夤缘约远寻，利他方称出家心。丐行端取丛林饱，耕缛不嫌泥水深。地面丕平春种玉，波痕清浅月浮金。栽田博饭吾家事，一段风规得老琛。
衲僧兹欲起家门，老牯鞭催泥水浑。混处蹈翻明月影，转时耕断白云根。力田辛苦遵吾祖，炊饭馨香饱子孙。底事既归蒲坐稳，湛圆心鉴夙忘痕。
入廛一钵是生涯，来自寒山拾得家。晓影玉钩萝户月，春丛黄粉蜜房华。午炊佛土香传鼻，参饱云门饭打牙。准拟神通何处借，浄名居士住毗耶。
熬炼渠经几度难，炎炎炉鞴里头看。可中皓色从来莹，直下沧溟吸得干。力展家风排淡薄，妙将滋味破辛酸。道人意满期归也，雪拥茅檐不觉寒。
红炉焰里结冰霜，收拾侬家妙有方。舌本要资云水味，鼻端相助蕨薇香。扫归茅舍闲堆雪，坐照金盘浄发光。去去道人成底事，芳滋许我沃枯肠。
作别江头五载余，海边相访未嫌迂。山林意与世几绝，丘壑姿逢秋更癯。约我道耕新活计，辍君诗战老工夫。儿婚女嫁谁家事，居士有心从马驹。
畦衣我是出尘人，卜筑高堂与月邻。床上金刀香剪桂，箧中玉斧冷修轮。寒癯破梦无嫌病，清白传家不愧贫。门外潮平船著棹，点头老兔静分身。
溪头茅屋远追陶，斗米而今懒折腰。汉水丈人甘抱瓮，箕山居士厌鸣瓢。心秋霁月夜相照，鬓雪温风吹不消。身世曲肱分付梦，蘧随蝴蝶到华条。
横溪一径两山分，深翠茏葱竹日昏。流水漱冰寒有骨，闲云敛霁雪无根。应容野毳来投饭，不管春眠往扣门。窗几薰炉摇篆字，龟床麈语对清温。
飘飘捉杖出烟萝，行丐身心遽许多。针鼻细中投玉线，机头密处度金梭。应缘片片云成雨，分照团团月在波。底意周旋便回首，旧巢寒卧雪林柯。
大冶镕金入范看，不嫌口阔肚皮宽。得来妙触通身眼，浄放光明赤肉团。衲子落成俱受赐，檀那相助许投干。底心试问楞严友，道契圆通只个般。
范金为镬沸兰津，分付楞严会上宾。妙触宣明渠具眼，纤尘不受我通身。投谐冷暖浑忘水，迎合温和似得春。炉鞴相催成底器，量吞云梦可斯人。
至人亲见古观音，化迹今居海上岑。烟机外分青嶂骨，水天中见白云心。潮痕拥岸棱棱雪，月魄浮波烂烂金。根境一如能所断，圆通游践法门深。
得得来寻真歇兄，孤舟扬檝顺潮行。重联断雁云中字，远赴闲鸥沙上盟。新味清油燣紫菜，古方淳蜜渍黄菁。海山只个供盘箸，一段家风不世情。
驾潮舟涩岸头沙，得与岩僧款语些。梦付庄周窗外蝶，疑醒乐广酒中蛇。夜堂莫怪云悭月，春峤将知雨促华。想像旧山归去路，照门新锦眼迷家。
化事而今尽付君，归来还我验儿孙。诸尘正受盛于钵，一句含胡覆却盆。别处见人知雪岭，自家吃饭识云门。底心肯负檀那力，开发真机报施恩。
衲僧田地有来端，底意相携出问檀。春坞耕开云锦晓，月津划破练光寒。饱期束肚三条篾，功就移身百尺竿。恰恰相投看规矩，谷声鉴像一般般。
妙触宣明不洗尘，楞严会上悟心人。潜鳞窟宅半篙水，枯木形骸一杓春。涓滴量同法界性，发毛垢浄虚空身。南园应问聊弹指，用处绵绵谷有神。
濒海人居不事田，生涯清白是家传。雷鸣山麓潮横雪，津出泥沙卤泛莲。冰玉色承熬炼力，蕨薇滋藉合和缘。舌头妙有圆通眼，坐断丛林五味禅。
默默中居底是庵，白槌上首乃同参。深明铁磨莫颠倒，真见末山非女男。坐里水天能湛湛，门前华雨任毵毵。一言妙证超名相，不惜眉毛笑翠岩。
半毡半幅一羌床，寒淡家风肖老庞。容易著身藏北斗，等闲开口吸西江。龛灯梵夹香摇几，茅屋禅蒲雪照窗。方外友于思对麈，隐人胸次作舂撞。
线蹊密密度金针，一一针针观世音。妙浄庄严成相好，光明感应发身心。江横练色月浮水，雨灌华枝春在林。闻见可中超有路，普门处处许相寻。
桂毂谁将玉斧修，风帘收卷许相留。虚明窗户不知夜，清白身心长濯秋。鹤梦巢寒松挂壁，鱼惊波动水浮钩。胡床瘦坐摇香篆，浄照壶中一默游。
一霎山前春雨干，丛林气韵洗衰寒。水明玉兔随征棹，线重金鳞上钓竿。午钵莫嫌分饭甑，千僧无念集蒲团。化机妙应头头准，手眼通身不着谩。
归来萝茑挂烟蓑，钓月耕云倦也那。山上山下吞佛语，溪东溪西牧牛歌。廿年树耳亡疑着，一个拳头得用么。做尽平生闲伎俩，赤鳞无奈瓮虀何。
得得客来窥大方，松间目击揖归堂。秋横两眼瞳人碧，云拥三衣栀子香。夺席胸襟君隗礧，愕邻须发我沧浪。竹床相对夜深语，河汉濯磨星斗光。
五月人间膏火煎，清风麈对有夤缘。点头顽石能明证，借口虚空解讲玄。随类佛身份百亿，出尘红卷等三千。未闲相约蒲禅稳，作别又趋华雨筵。
慰心佛氏未萧条，卓卓缁林有俊髦。知见香熏舌本利，名言垢浄眼棱高。锦云脚踏冷修月，仙峤牵颓闲钓鳌。良遂肯从麻谷后，声光矫矫壮吾曹。
一昨书来约见过，迟留行李未成那。梨黄枣赤秋如许，发白眉庞老奈何。相伴采薇云腻袜，不嫌伐木雨濡蓑。对床默默香摇篆，霁月夜窗悬女萝。
乞食因循答教迟，想能心照未相疑。三年约友共连璧，千里同风那隔丝。鞭笋嫩黄出泥土，槿华寒紫裹藩篱。雨驱暑去晚明霁，来雁门头字脚垂。
历历机梭看转旋，衲僧手眼有千千。将知白雪上方饭，出自黄云负郭田。溉灌流金溪口月，耕犂卷幕陇头烟。和泥合水谁家事，参饱元无分外禅。
虚廓襟怀作丐游，机缘处处定相投。开田大义聊舒手，得意忘言暗点头。白牯耕回山月晓，金刀剪断野云秋。长连趺坐通身饭，一饱分明百不忧。
晓径风香雨阵红，凿崖棱石上梯空。劝归鸟语春过半，投饭人家日正中。山怪翠寒台对偶，溪能柔碧剡相通。杨华便是浮萍草，踪迹又随流水东。
枝筇同到覆船巅，暂寄筇枝借榻眠。山水钩帘知属我，烟霞腻枕梦游仙。觉来笋窟投蔬箸，闲把华房入线编。想像玲珑岩下雨，春寒犹可卧羊毡。
明白家风月洗霜，道人寒夜坐绳床。安身谁效兔三窟，返照自如龟六藏。疑若蛇弓蟠酒盏，妙同蜂蜜得华房。默游宛转臻元极，虚廓无涯步大方。
君家炊饭办蔬薇，日供畦衣三阿师。海上浮杯登岸后，云间飞锡过门时。伊蒲塞作新香气，宾度卢迎老白眉。施受等心相称可，月随流水下春池。
老能碓下米无舂，一出相烦作变通。阵阵香风看稻熟，番番时雨见年丰。手携拍板傅大士，杖挂剪刀梁志公。妙应群机真绝待，秋清河淡月行空。
缀钵持来勇入廛，家家行结胜因缘。三千界重慈悲佛，五百生称忍辱仙。芳濯丛林春冉冉，明随流水月娟娟。饱参事与千僧供，洗足蒲团枯木禅。
脱尽尘机真出家，平持心地是生涯。法堂刬草堕僧数，舂屋传衣联祖华。想变石头山下虎，悟空弓影酒中蛇。寒枯只么清修去，佛种从今却较些。
妙中有慧独醒醒，历历机前自照灵。老兔梦寒眠浄魄，真犀心醉得通星。道游刹刹参诸佛，智破尘尘出大经。顽石点头挥麈尾，坐间华雨一番馨。
万指生涯一钵归，丛林宗尚默无机。道耕自信我寒槁，妙用相烦君发挥。薜荔藩篱秋蔓衍，女萝窗户月依稀。时时处处通消息，物象都卢入范围。
南山去见雪峰师，古涧寒泉瞪目时。彻底无痕才识己，转身有路复名谁。子归父处那求顾，云向山来不待吹。西舍机鸣聊织锦，梭脐阴阴细飞丝。
夹山钩上得芳鳞，不作当年棒喝嗔。直向劫前分手眼，端能化外拨机轮。是须眉底有筋汉，方契寰中无舌人。彻照自宗知细密，任从天下乐忻忻。
谁问春泥没履牙，萝门窈窕绿差斜。幽芳松菊渊明径，深秀溪山摩诘家。默照佛灯寒不掉，对缘心鉴浄无瑕。仍闻懒甚融居士，庭鸟几番狼藉华。
梅福仙游井汲枯，而今云水稳禅蒲。青原门下藏麟角，黄蘗床头捋虎须。学子柏庭寒立雪，檀家饭甑软炊珠。乞归将意丛林煖，松食荷衣良槁癯。
丛林百丈有清规，特设堂安老病师。隐几虚心还自照，炷香孤坐绝他思。妙穷正念空三世，浄洗余昏月一墀。底意欲从何处问，毗耶居士饱相知。
泛舟谁畏海门津，丈室来寻彼上人。麈语欲求青眼旧，友心未爽白头新。黄家羊卧藩篱晚，梅氏仙游岛屿春。糊饼馒头看手段，观音妙智在尘尘。
廓虚田地绝蓁荆，望断玉壶冰鉴平。素色依稀云拥耒，练光片段月分耕。意为衲子延筇履，力丐檀那助饭羹。将见金牛笑相唤，丛林气像不多争。
海上鳌峰裹绮霞，梅仙朋旧有生涯。清眠梦落三山月，和气吹成一县华。去驾风舟寻长者，来分甑饭入吾家。待君归扫余疑膜，杯影垂弓不是蛇。
三椽五合不求余，汩汩营营笑拙疏。妄立是非徒喻马，乐同彼此解观鱼。洗霜骨出山宜瘦，答响神藏谷应虚。莫涴人间名字垢，身云心月本如如。
风澜未作见灵源，六处亡功体湛存。诸法性空方得座，一弹指响顿开门。寒梅篱落春能早，野雪櫺窗夜不昏。万像森罗心印印，根尘超豁妙无痕。
家家种玉满区区，谁裹烟蓑细步趣。千里同风休缀缀，十方一色尚拘拘。梦醒光彩两头断，坐稳身心三际无。清白传家衲僧事，其间转处看工夫。
雨华几席自清馨，茗碗初收篆缕青。柔弄柳条风剪剪，冷濡梅蕊雪星星。不嫌黄卷闲遮眼，有意微尘破出经。思大气吞三世佛，儿孙未到败门庭。
云水千僧共默耕，烦君乞食出山行。蕨薇夜雨萌寒麓，桃李春风织锦城。空谷一呼同响应，圆珠众色合光明。上方此去分香饭，为我先须见浄名。
卷衣破晓下连城，意欲分炊往上方。僧钵饭归三篾饱，蜂房蜜合百华香。柳丝莺友调唇滑，云锦人家照眼光。应变纵横看伎俩，随身干木惯逢场。
枯禅胸底洗余纷，一点虚明湛若存。刹刹尘尘成浄土，华华叶叶发灵根。无心颇肖云为润，有照浑如月破昏。舒卷纵横俱在我，个人真得总持门。
森罗万象本同根，个事虚通有化门。历历当机元不爽，头头大用了无痕。妙明田地传家祖，参饱丛林委子孙。缘就归来墙面坐，秋空连水月黄昏。
雪绕楼栏同楚些，梅将青子柳柔柯。山林臭味入新语，风月膺胸遵古科。梦付曲肱春困甚，乞如骈拇老闲何。雨师雷伯情多妒，收拾陶家壁上梭。
良田一片望无涯，旷古相传佛祖家。四至町畦谁作伴，中心树子自开华。示人镰样秋云卷，催牯鞭声春日斜。收拾归来付耕事，衲僧气味较些些。
快雨快晴寒食近，峥嵘芳事趁佳辰。弄风柳絮疑成雪，满地榆钱买得春。雷吐英英茶爪露，暖班茁茁蕨拳伸。桃华眼闹随蝴蝶，谁似灵云识故人。
披蓁卜筑古林阿，百丈心于老病多。照彻有无方得我，缘分生灭不干他。谷云冷抱松根石，山月明悬屋角萝。若子殷勤圆此话，毗耶城里问维摩。
道人欲乞一囊钱，为我成褫负郭田。浅水驾牛披晓月，深云下耒破春烟。力耕妙用吾家事，坐照真机自己禅。寄语檀那好相助，年年长得饭僧缘。
茂养高标松抱苓，岁寒姿傲雪霜丁。萧骚风度山林韵，偃蹇气钟丘壑形。霁月霁云胸次淡，秋山秋水眼棱青。磨砖谁问马师语，妙发枯龟一灼灵。
广堂清白照蒲团，相续真灯未许残。寂默无声闲口醭，光明不掉寸心寒。莲开似对秋波浅，梦觉浑疑晓漏干。十法界身流影事，自他交彻镜中看。
温温气象半篙津，匏杓调和冷煖匀。直得通身浑是水，端知赤肉了无尘。风埃面目揩磨浄，丘壑形骸洗濯春。妙触宣明佛子住，首楞严会有斯人。
霁明夜永月行空，破暗真光默默中。一点至灵虚且应，十方圆鉴照而冲。床头炉篆浮寒紫，壁上龛灯对冷红。个里宗乘消息在，蒲团纸帐旧家风。
修结僧缘清浄因，青油白茗与乌薪。庞眉五百圣尊者，行脚一千吾上人。云屋芳姿开菡萏，地炉煖气卧麒麟。睡魔不至蒲禅稳，自照光明默默神。
儿儿女女著袈裟，留得闲身且在家。不作丘坑看觉地，当鉏荟蘙种昙华。深藏北斗端能许，吸尽西江始较些。三界脱然亡影像，浄名居士好生涯。
廓落无依合太虚，行行何处不逢渠。功回冷眼双眉底，照尽横身旷劫初。大仰默知东寺意，玄沙明上雪峰书。将归束肚三条蔑，𨱄斧相随到处居。
应身随处见尘尘，能顺因缘不背真。树上虎头呈伎俩，毛端师子显精神。平生自许得游刃，投老难传知斲轮。香气满城燂钵饭，丛林一洗浩然春。
廓虚深浄里头看，一点至灵珠走盘。默默通身明有眼，尘尘分应妙无瘢。江湖浩浩月随溜，华木欣欣春入端。变化鲲鹏是时节，便乘羊角作风抟。
孤禅抖擞起僧毡，挂钵寒藤著瘦肩。破夜无私看霁月，开华不染出泥莲。底心众事水云饿，何处人家粥饭缘。寄语毗耶老居士，相投莫怪唤春眠。
峩峩青山著秋瘦，毛发凋减风骨旧。白云乃子久相依，清风借力扶出岫。人间雨足便归来，澹泞寒明同去就。个中消息妙不传，白云无心青山寿。
脱尽诸缘空不空，杳无边表喻难同。须知月蚌肠中物，体取云犀角里通。建化何妨行鸟道，回途复妙显家风。太平游子归来也，云鬓霜眉内转功。
眼睛活，髑髅干，妙在离微转处看。鱼潜水而秋痕愈碧，鹤卧松而月梦犹寒。应呼之神居谷，随色之珠走盘。影响黏谁眉得用，斲泥余地鼻无漫。
双盲入暗路崎岖，日落栖芦暂得苏。争似石人眠半夜，免教舜让守林居。须知花绽非干木，无脚行时早触途。昨朝风起长安道，元是昆仑进国图。
雪老大开方便路，低头却入庵中去。者僧有眼恰如盲，却被岩头行一步。者僧好休不肯休，依然依路去悠悠。元来不会雪峰意，却被岩头瓮赣头。
水流百折山苍苍，古寺秋容横野航。明月初濡寒露白，篱花似趁重阳黄。道人心已老松石，学子胆须磨雪霜。默默澄源坐兀兀，游鱼沙鸟静相忘。
棋局未散芭蕉仙，樵夫柯烂海成田。长堤抗潮人得路，淡水没胫牛加鞭。天云晚晴深似绮，禾稻日茂浓如烟。白米软炊供众饱，心空选佛石头禅。
无量劫来几相见，莫话南州与北县。居士向来业风吹，自合失却本来面。今年坐夏在鹤林，许我先驰海舟便。三山到日已秋深，且看山门骑佛殿。